TAK SEMPAT MAKAN BERSAMA KELUARGA

ALOR SETAR: Hasrat seorang bapa untuk makan malam bersama keluarga tidak kesampaian selepas maut dilanggar sebuah motosikal ketika sedang melintas di Jalan Datuk Kumbar, di sini malam tadi.

Kejadian berlaku pada jam 9 malam melibatkan mangsa, Zahari Hashim, 74, yang baru selesai membungkus makanan di sebuah kedai makan terletak di hadapan lokasi kejadian.

Mangsa ketika itu dikatakan hendak melintas jalan menuju ke arah kenderaannya yang pakir di seberang jalan untuk pulang ke rumahnya di Taman Nuri.

Ketua Polis Daerah Kota Setar, ACP Ahmad Shukri Mat Akhir berkata, kemalangan dipercayai berlaku ketika motosikal jenis SYM BX110 yang ditunggangi seorang lelaki datang dari arah Derga Jaya menghala ke pusat bandar.

Setibanya di lokasi kejadian, penunggang motosikal itu dikatakan tidak nampak mangsa sedang melintas jalan lalu merempuh mangsa.

Akibat rempuhan itu, mangsa terseret lebih lima meter sebelum terjatuh di atas jalan dan mati di tempat kejadian.

Mangsa disahkan meninggal dunia di tempat kejadian oleh petugas Kementerian Kesihatan Malaysia (KKM) yang tiba di lokasi kemalangan.

Kes disiasat mengikut Seksyen 41(1) Akta Pengangkutan Jalan (API) 1987 dan mayat mangsa kemudian dihantar ke Jabatan Forensik Hospital Sultanah Bahiyah (HSB) untuk tindakan lanjut.—AlHijrah Online


LELAKI GUNTING JALUR GEMILANG DIPENJARA SETAHUN

KUALA LUMPUR: Suspek kes menggunting Jalur Gemilang di Jalan Ampang di sini dijatuhkan hukuman penjara satu tahun, hari ini.

Hukuman diberikan selepas tertuduh berusia 41 tahun itu mengaku bersalah atas tindakannya.

Ketua Polis Daerah Dang Wangi ACP Noor Dellhan Yahaya suspek telah dituduh di Mahkamah Sesyen di sini selepas ditahan polis semalam.

Suspek merupakan warganegara tempatan dan bukan pemegang kad orang kurang upaya (OKU).

Laporan penuh dalam Berita AlHijrah 19 Ogos 2022.–AlHijrah Online


BAYAR FIDYAH ONLINE DI SELANGOR: MAIS

KUALA LUMPUR: Majlis Agama Islam Selangor (MAIS) menyediakan khidmat pembayaran fidyah secara atas talian (online) berikutan pelaksanaan Perintah Kawalan Pergerakan bagi mengekang penularan COVID-19.

Fidyah adalah bayaran denda dikenakan kepada seseorang yang tidak dapat menggantikan puasa di bulan Ramadan pada sesuatu tahun, sehingga tibanya Ramadan tahun berikutnya.

MAIS dalam kenyataannya hari ini berkata kadar fidyah di Selangor tidak akan berganda walaupun melangkau tahun dan dikira berdasarkan kadar harga beras (makanan asasi penduduk) semasa iaitu sebanyak secupak.

“Kadar berubah mengikut harga ditetapkan pemerintah di sesuatu tempat dan kadar di Selangor adalah RM1.80 untuk setiap hari puasa yang wajib digantikan,” kata kenyataan MAIS.


POTONG GAJI PENJAWAT AWAM BAGI TANGANI INFLASI: PM KOREA SELATAN

SEOUL: Perdana Menteri Korea Selatan Han Duck-soo pada Isnin berkata bahawa terdapat keperluan untuk mengurangkan gaji penjawat awam demi menangani inflasi, lapor Yonhap.

“Penjawat awam harus membenarkan gaji mereka dipotong untuk mengukuhkan dasar fiskal,” kata Han ketika persidangan di parlimen.

Apabila kadar inflasi yang melambung tinggi datang dari kedua-dua bahagian penawaran dan permintaan, Han berkata, “Setiap orang perlu mengorbankan bahagian mereka.”

Menteri Kewangan Choo Kyung-ho menggesa firma swasta untuk mengelakkan daripada menaikkan gaji secara berlebihan, memberi amaran bahawa kenaikan gaji sedemikian boleh mencetuskan inflasi.

Ditanya mengenai kenyataan Choo, Han berkata kerajaan berada dalam “kedudukan sukar” dan meminta firma swasta menyertai langkah mengurangkan inflasi.

Harga pengguna meningkat pada kadar terpantas dalam tempoh hampir 24 tahun pada Julai disebabkan harga tenaga dan makanan yang tinggi.

Harga pengguna melonjak 6.3 peratus bulan lepas berbanding tahun sebelumnya, meningkat daripada enam peratus pada Jun, menurut data kerajaan.–AlHijrah Online


KONSERT HIBURAN CETUS KELAKUAN DI LUAR TATASUSILA TIDAK DIBENARKAN DI KEDAH

ALOR SETAR: Sebarang konsert hiburan yang mencetuskan kelakuan di luar tatasusila tidak akan dibenarkan di seluruh Kedah, kata Menteri Besar Datuk Seri Muhammad Sanusi Md Nor.

Beliau dalam satu hantaran dalam Facebooknya hari ini berkata kejadian muda-mudi yang terkinja-kinja tanpa arah dalam penganjuran ‘Muda Mudi Weekend Fest’ di Balai Seni Alor Setar kelmarin menjadi penanda aras kepada perkara itu.

“Kejadian kelmarin menjadi penanda aras bahawa sebarang aktiviti yang boleh merangsang pelanggaran norma masyarakat tempatan tidak boleh diberikan ruang untuk membiak.

“Pengajuran acara yang menyihatkan tubuh badan seperti fun run, fun ride, treasure hunt, pertandingan memancing dan lain-lain pertandingan yang selari dengan undang-undang, garis panduan program terbuka dan sesuai dengan tatasusila masyarakat tempatan adalah digalakkan,” katanya.

Muhammad Sanusi berkata semua Pegawai Daerah yang mempengerusikan jawatankuasa berkaitan perlesenan hiburan telah dimaklumkan tentang hal itu dan arahan berkenaan berkuat kuasa serta-merta.

Semalam, tular di media sosial rakaman video persembahan kumpulan muzik di pentas yang disaksikan anak muda sambil melakukan pelbagai aksi antaranya menari di Balai Seni Alor Setar dan ia mengundang rasa rasa kurang senang memandangkan ia diadakan tidak jauh dari Masjid Zahir.

Pengerusi Jawatankuasa Pelancongan, Seni dan Budaya Kedah Mohd Firdaus Ahmad dalam laporan media semalam dipetik sebagai berkata pihak kerajaan negeri tidak mendapat maklumat terperinci mengenai pengisian festival itu termasuk konsert yang diadakan dan pihaknya akan memanggil penganjur utama festival itu bagi mendapatkan penjelasan.–AlHijrah Online


PKP SEMULA DI SELANGOR PALSU

SHAH ALAM: Kenyataan yang tular di media sosial berhubung dakwaan pelaksaan Perintah Kawalan Pergerakan (PKP) seluruh Selangor sama ada 4 atau 5 Mei, adalah palsu.

Perkara tersebut disahkan Sekretariat Akhbar Datuk Menteri Besar Selangor hari ini selepas mesej yang tular berkaitan keputusan dan cadangan Mesyuarat Jawatankuasa Kerja Keselamatan Negeri Selangor, bertarikh 1 Mei 2021.

“Kami mengesahkan bahawa mesej tersebut adalah palsu,” kata Sekretariat Akhbar Datuk Menteri Besar Selangor.

Mesej tersebut dilapor menyentuh mengenai larangan rentas daerah dan operasi kedai makan serta sekolah.

Sejak beberapa hari lalu jumlah kes positif COVID-19 di Selangor mencatatkan jumlah empat angka.

Sebelum ini, Menteri Besar Selangor Datuk Seri Amirudin Shari dilapor mengadakan mesyuarat dengan Jawatankuasa Kerja Keselamatan Negara bagi Negeri Selangor pada 30 Mei 2021 bagi meneliti semula pelaksanaan Perintah Kawalan Pergerakan Bersyarat (PKPB) di seluruh Selangor.—AlHijrah Online


PENILAIAN KAFA BERMULA 15 NOVEMBER – KP JAKIM

PUTRAJAYA: Penilaian Kelas al-Quran dan Fardu Ain (KAFA) 2021 bagi menggantikan subjek bertulis akan dilaksanakan serentak di seluruh negara bermula 15 hingga 30 November depan.

Ketua Pengarah Jabatan Kemajuan Islam Malaysia (JAKIM) Datuk Abdul Aziz Jusoh berkata, penilaian tersebut dilakukan berdasarkan modul Penilaian Kelas al-Quran dan Fardu Ain (MPKAFA).

MPKAFA terdiri dari dua bahagian iaitu Bahagian A yang merupakan kaedah penilaian secara lisan kepada calon berdaftar berdasarkan silibus kurikulum KAFA JAKIM bermula dari Tahun Tiga hingga Lima dengan 75 peratus markah diperuntukkan.

Manakala Bahagian B pula merangkumi penilaian terhadap nilai, sahsiah, kehadiran Pengajaran dan Pembelajaran di Rumah (PdPR), hasil kerja dan komitmen calon dengan markah yang diperuntukkan adalah 25 peratus.

Jelasnya, dalam tempoh penilaian terbabit, PdPR bagi murid Tahun Lima dan Enam hanya dikhususkan untuk pelaksanaan MPKAFA sahaja.

“Aktiviti penilaian bersepadu ini melibatkan semua guru di setiap premis KAFA dan boleh dilaksanakan sama ada secara dalam talian, luar talian dan ‘off-site’.

“Dokumen MPKAFA boleh dimuat turun oleh penilai yang akan dilantik melalui portal Sistem Maklumat Pendidikan Islam (SIMPENI) JAKIM pada 8 hingga 10 November,” dalam kenyataannya, hari ini.

Menurutnya, sesi libat urus bersama agensi pelaksana KAFA di setiap negeri berkaitan pelaksanaan MPKAFA akan dilaksanakan pada tarikh yang ditetapkan

JAKIM bagaimanapun menegaskan bahawa perubahan tersebut tidak akan menjejaskan persediaan dan tahap penguasaan murid-murid terhadap subjek yang dipelajari.

“JAKIM memahami keresahan ibu bapa, murid-murid, agensi pelaksana KAFA dan pihak-pihak berkaitan berikutan beberapa perubahan ini. JAKIM akan menggunakan pelbagai saluran informasi bagi memastikan maklumat yang jelas dapat disampaikan dengan sebaiknya.

“Dengan keputusan ini, Agensi Pelaksana KAFA di setiap negeri, pentadbir di setiappremis dan guru KAFA dimohon memastikan pelaksanaan MPKAFA ini berjalan dengan lancar,” katanya.

Pada 23 September lalu, Menteri di Jabatan Perdana Menteri ( Hal Ehwal Agama), Senator Idris Ahmad mengumumkan peperiksaan bagi subjek bertulis Ujian Penilaian Kelas KAFA (UPKK) untuk calon tahun 2020 dan 2021 yang dijadualkan serentak pada 15 hingga 18 November 2021 akan digantikan dengan pelaksanaan berbentuk penilaian sepenuhnya.–AlHijrah Online


KEPRIHATINAN ZULKIFLI TERHADAP RAKYAT INDONESIA DISANJUNG

KUALA LUMPUR: Menteri di Jabatan Perdana Menteri, Datuk Dr Zulkifli Mohamad Albakri menerima penghargaan oleh Kedutaan Besar Republik Indonesia (KBRI) dan Aliansi Organisasi Masyarakat Indonesia (AOMI) di atas keprihatinannya menjaga kebajikan rakyat Indonesia di Malaysia, khususnya ketika pengkuatkuasaan Perintah Kawalan Pergerakan (PKP).

Penghargaan itu disampaikan dalam satu majlis di Pusat Dagangan Dunia (WTC), di ibu negara semalam oleh Koordinator AOMI, Hardjito Warno dan wakil Duta Besar Indonesia ke Malaysia, Agung Cahaya Sumirat.

Majlis berkenaan adalah aturcara sampingan sempena Mesyuarat Agung AOMI di Kuala Lumpur.

Menurut Agung, AOMI ditubuhkan ketika PKP mula dikuatkuasakan sejak Mac lalu, yang sekali gus memberi impak kepada kehidupan seharian rakyat Malaysia dan Indonesia yang bekerja di negara ini, lebih-lebih lagi apabila sebahagian sektor ekonomi ditutup.

Sementara itu, Dr Zulkifli berkata Mesyuarat Agung AOMI adalah platform yang baik kerana ia bukan sahaja melibatkan pemerintah satu pihak sahaja, tetapi kedua-dua negara.

“Minggu lalu, saya menyertai sebuah webinar anjuran sebuah yayasan yang meliputi negara-negara serantau termasuk Indonesia. Ia dilihat platform mengukuhkan hubungan Putrajaya-Jakarta dari semasa ke semasa”

Dr Zulkifli turut berkongsi bahawa pejabatnya telah menyalurkan dana sehingga RM360 juta kepada rakyat yang memerlukan, khususnya yang terjejas akibat pandemik COVID-19.

Ia termasuk penyaluran bantuan bekalan makanan kepada pekerja Indonesia yang terjejas akibat PKP, antaranya di kawasan tempat tinggal mereka di Cyberjaya.

Dr Zulkifli juga berharap pihaknya boleh terus bekerjasama dan bersinergi dengan pertubuhan masyarakat Indonesia melalui pelbagai aktiviti yang akan dirancang tidak lama lagi. – AlHijrah Online / Ardi Herman Mohd Mardzi


KERAJAAN PERLU RANGKA POLISI JELAS PENGGUNAAN KETUM

GEORGE TOWN: Kerajaan perlu merangka satu polisi atau dasar yang jelas dan tegas terlebih dahulu sebelum membenarkan penggunaan ketum dalam kalangan masyarakat.

Timbalan Menteri Dalam Negeri, Datuk Mohd Azis Jamman berkata polisi atau dasar itu perlu wujud terlebih dahulu bagi mengelakkan ada pihak yang mengambil kesempatan dengan menyalahguna penggunaan ketum itu.

“Yang jadi masalah adalah mereka yang terlalu kreatif ubah suai ketum ini. Ini yang kita risaukan. Kita bimbang bila kita mengambil keputusan untuk membenarkan penggunaan ketum ini kemudiannya berlaku penyalahgunaan ketum. Ini yang menjadi masalah.

“Jika tidak ada polisi yang jelas tentang penggunaan dan pengawalan terhadap ketum ini, kita tidak boleh membenarkan penggunaannya kepada orang ramai. Kita tidak mahu nanti esok, lusa bertambah satu lagi masalah kepada negara seperti masalah dadah yang kemudiannya menjadi bebanan kepada kerajaan,” katanya pada sidang media, dekat sini hari ini.

Terdahulu, Azis yang juga Yang Dipertua Persatuan Mencegah Dadah Malaysia (Pemadam) menghadiri Perhimpunan Agung Tahunan Pemadam Kebangsaan ke-44 di Kompleks Tabung Haji, Bayan Lepas dekat sini.

Azis berkata Pemadam juga masih dengan pendirian tidak bersetuju kebenaran diberikan terhadap penggunaan ketum kepada orang ramai.

Sebelum ini Penyelidik Pusat Penyelidikan Dadah dan Ubat-Ubatan, Universiti Sains Malaysia (USM), Dr Darshan Singh berkata hasil kajian dan penyelidikan pihaknya mendapati ketum berpotensi dibangunkan sebagai kaedah alternatif bagi merawat masalah ketagihan dadah jenis opiat membabitkan heroin dan morfin dalam kalangan penagih.

Sementara itu, Azis turut mengingatkan semua Yang Dipertua Pemadam di setiap negeri supaya tidak menggunakan persatuan itu untuk kepentingan politik.

Menurutnya, Pemadam adalah sebuah pertubuhan bebas yang membantu orang ramai mendapat maklumat berkenaan dadah.

“Kita tidak mahu Pemadam terpesong dari matlamat utamanya. Program-program yang dianjurkan menjurus ke arah memberi penerangan dan maklumat kepada anak-anak tentang dadah.

“Jadi, saya menasihatkan semua Yang Dipertua tidak kira di negeri pembangkang mahupun kerajaan saya minta jangan disalahgunakan aktiviti Pemadam untuk kepentingan politik,” katanya. — BERNAMA


PEMANDU TULAR BUAT PUSINGAN U HARAM TIADA LESEN MEMANDU

KOTA TINGGI: Pemandu van yang tular di laman sosial berikutan membuat pusingan U secara tiba-tiba sehingga menyebabkan kemalangan di Kilometer 59.7, Lebuh Raya Senai-Desaru (SDE) di sini, didapati memandu tanpa lesen yang sah.

Ketua Polis Daerah Kota Tinggi Supt Hussin Zamora berkata kejadian kira-kira pukul 2.55 petang semalam itu, dipercayai berlaku setelah van jenis Ford Econovan yang dipandu lelaki warga Myanmar berusia 33 tahun, membuat pusingan U di kawasan tidak dibenarkan.

Katanya, tindakan itu telah menyebabkan kereta jenis Honda HRV yang dinaiki wanita berusia 29 tahun bersama anak perempuannya dari arah Senai ke Desaru tidak sempat mengelak, lalu melanggar sebelah kiri van terbabit.

“Akibat daripada kemalangan tersebut, kanak-kanak berusia dua tahun lebam di sebelah kiri mata dan calar di bahagian muka, manakala ibunya mengalami bengkak di mulut dan lebam di tangan kiri dan kanannya.

“Bagaimanapun, lelaki tersebut yang menuju ke Kilometer 60 lebuh raya berkenaan bagi menyambung kerja pemotongan rumput, tidak mengalami sebarang kecederaan,” katanya dalam kenyataan di sini hari ini.

Mengulas lanjut, Hussin berkata kereta terbabit mengalami kerosakan teruk di bahagian hadapan kanan kenderaannya, manakala van tersebut mengalami kerosakan pada bahagian kirinya.

“Pemandu van telah diambil keterangan dan dikenakan dua saman, masing-masing RM300 yang mana, satu di bawah Peraturan 13 Kaedah-kaedah Lalu Lintas Jalan 1959 (LN 166/59) (kerana membuat pusingan U di kawasan tidak dibenarkan) dan kedua, tiada lesen memandu,” katanya.

Beliau berkata kes disiasat di bawah Peraturan 13 LN 166 / 59.

Terdahulu, tular rakaman video kamera papan pemuka berdurasi kira-kira satu minit di laman sosial memaparkan sebuah van membuat pusingan haram, sekali gus mengakibatkan kemalangan serta turut disusuli bunyi tangisan kanak-kanak.–AlHijrah Online


CECAIR KIMIA TUMPAH, PEMBANTU MAKMAL SEKOLAH DIKEJARKAN KE KLINIK

MELAKA: Seorang pembantu makmal sains Sekolah Menengah Kebangsaan Sungai Udang di sini dikejarkan ke sebuah klinik selepas cecair dipercayai jenis asid nitrik terpercik mengenai kakinya dalam kejadian pagi ini.

Pegawai Zon 1 Jabatan Bomba dan Penyelamat Malaysia (JBPM) Melaka Zulkhairani Ramli berkata pihaknya menerima panggilan kecemasan pada 11.33 pagi, sebelum tiga jentera bomba dengan 17 anggota termasuk Pasukan Khas Bahan Kimia (Hazmat) diarahkan ke lokasi kejadian.

“Wanita berusia 37 tahun itu ketika kejadian sedang dalam proses memindahkan bahan kimia tersebut ke dalam bekas yang lain sebelum botol berisi cecair kimia dianggarkan 2.5 liter itu jatuh lalu terpercik ke kakinya.

“Mangsa dinyahcemar oleh pasukan Hazmat sebelum dikejarkan ke Klinik Kesihatan Sungai Undang walaupun tidak mengalami kecederaan bagi pemeriksaan lanjut dengan menggunakan kenderaan EMRS Balai Bomba dan Penyelamat Tangga Batu,” katanya dalam kenyataan di sini hari ini.

Jelasnya tiada pelajar ketika insiden berlaku dan kemalangan terjadi disebabkan bekas bahan kimia tersebut reput lalu pecah ketika proses pencairan dilakukan, menyebabkan cecair tersebut tumpah.

“Kerja-kerja pembersihan tamat sekitar 2.11 petang tadi,” katanya.–AlHijrah Online


15 BERANAK TINGGAL SEHELAI SEPINGGANG

KUALA TERENGGANU: Seorang remaja melecur di bahu serta tangan semasa menyelamatkan diri apabila rumah didiami bersama keluarganya terbakar, di Jalan Masjid Kampung Merbau Patah, petang semalam.

Mangsa, Muhammad Adli Matsu@Mohd Johan, 19, bagaimanapun dilaporkan stabil selepas menerima rawatan daripada Perkhidmatan Penyelamatan dan Perawatan Kecemasan (EMRS).

Menurut bapa mangsa, Matsu@ Mohd Johan Sidek, 49, dalam kejadian kira-kira jam 3 petang, mereka 15 beranak tidur di ruang tamu rumah selepas pulang berniaga di Pasar Borong Gong Pauh, di sini.

Beliau tersedar selepas dikejutkan isterinya, Rohaida Bakar, 43, yang terhidu bau hangit sebelum ternampak api dalam salah sebuah bilik.

“Saya cuba memadamkan api, tapi ia semakin besar dan merebak sangat cepat, lalu saya arahkan semua anak, menantu dan cucu untuk keluar dari rumah.

“Kami tidak sempat selamatkan apa-apa termasuk dokumen penting dan kenderaan kami serta wang tunai sebanyak RM2,000,” kata Matsu.

Mengulas lanjut, semasa situasi kelam kabut tersebut, Muhammad Adli terkena percikan api yang sedang marak dan ibunya hampir cedera apabila tersungkur ke tanah dan nyaris kepalanya terkena batu.

Dalam pada itu, Ketua Balai Bomba dan Penyelamat Kuala Terengganu, Timbalan Penguasa Bomba Rozizah Abni Hajar berkata, pihaknya menerima panggilan kecemasan pada jam 3.18 petang.

Rozizah mengerahkan sebanyak dua jentera, satu jenter ‘water tanker’ dan dua utiliti dengan kekuatan seramai 30 anggota dari Balai Bomba dan Penyelamat (BBP) Kuala Terengganu dan dibantu BBP Jalan Kota di sini bergegas ke tempat kejadian.

Jelasnya setibanya di lokasi, api sedang marak membakar hampir keseluruhan rumah yang sepenuhnya diperbuat daripada kayu.

Setakat ini punca dan jumlah kerugian sebenar masih dalam siasatan. — AlHijrah Online


BELUM ADA KEPUTUSAN CUKAI MINUMAN BERGULA

KUALA KANGSAR, 17 Jun – Belum ada sebarang keputusan untuk mengenakan cukai terhadap minuman bergula, kata Menteri Kesihatan Datuk Seri Dr S. Subramaiam.

Katanya cadangan tersebut masih dibincang di peringkat kementerian dan sebarang keputusan yang dibuat dipastikan akan memberi kesan baik kepada kesihatan rakyat Malaysia.

“Ia masih lagi kita bincangkan. Kita juga sedang meneliti adakah pengurangan subsidi terhadap gula yang kita laksanakan sebelum ini berjaya mengurangkan penggunaan gula dalam kalangan rakyat Malaysia,” katanya kepada pemberita selepas merasmikan Klinik Desa Ulu Kenas, Manong di sini hari ini.

Semalam, Timbalan Menteri Kesihatan Datuk Seri Dr Hilmi Yahaya berkata kementerian bercadang untuk mengenakan cukai kepada minuman bergula yang diimport atau diproses di kilang dalam usaha mengurangkan jumlah penghidap penyakit kencing manis atau diabetes di negara ini.

Mengulas mengenai Klinik Desa Ulu Kenas, Dr Subramaniam berkata klinik itu merupakan klinik desa ke-25 memberi perkhidmatan kesihatan kepada penduduk Kuala Kangsar. Katanya klinik yang menelan kos RM2.6 juta itu menyediakan perkhidmatan saringan kesihatan, rawatan pesakit luar serta perkhidmatan ibu dan anak.

Selain klinik desa tersebut, daerah Kuala Kangsar turut mempunyai enam Klinik Kesihatan dan dua Klinik Ibu dan Anak. Kawasan operasi klinik tersebut merangkumi lebih 1,500 penduduk Ulu Kenas dan penduduk tiga buah kampung sekitarnya.

BERNAMA


ZULKIFLI TIBA DI RIYADH

RIYADH: Menteri di Jabatan Perdana Menteri Senator Datuk Dr Zulkifli Mohamad Al-Bakri selamat tiba di Riyadh, Arab Saudi kira-kira jam 7 malam semalam waktu tempatan.

Lawatan kerja selama 10 hari bermula semalam ini, akan memberi fokus kepada beberapa perkara berhubung hal ehwal Islam termasuk urusan umrah dan haji.

Ketibaan Zulkifli di Lapangan Terbang Raja Khaled, Riyadh disambut wakil Setiausaha Agung Bagi Hal Ehwal Eksekutif Liga Dunia Islam, Sheikh Abdulrahman Mohammed Al-Matar dan Duta Besar Malaysia ke Arab Saudi, Datuk Abd Razak Abdul Wahab.

Zulkifli dijadual akan mengadakan pertemuan dengan Setiausaha Agung Liga Dunia Islam, Dr Mohammad Abdul Karim Al-Issa hari ini.

Pertemuan itu nanti dijangka akan membincangkan perkara berkaitan hal ehwal Islam serta isu-isu anti pengganas yang menjadi perhatian kedua-dua pihak.

Dalam kenyataan media semalam, Zulkifli memaklumkan lawatan kerjanya ke Arab Saudi dibuat atas undangan Liga Dunia Islam.

Liga Dunia Islam adalah sebuah badan bukan kerajaan (NGO) Islam yang berpangkalan di Makkah dan ditubuhkan pada 1962.

Selain perbincangan dengan Liga Dunia Islam, dalam lawatan kerja sehingga 18 April ini, Zulkifli dijadual akan turut mengadakan pertemuan kerjasama dua hala mengenai haji dan umrah.

Beliau juga dijadul untuk melakukan ziarah di Madinah selain menunaikan ibadah umrah di Makkah. — AlHijrah Online


Keganasan di Libya – 10 Nyawa terkorban

TRIPOLI, 18 Januari – Pertempuran
bersenjata di bahagian selatan Libya telah meragut sekurang-kurangnya 10 nyawa.

Sumber Kementerian Kesihatan
berkata, 41 orang lagi cedera dalam kejadian tersebut.

Menurut laporan Sinar Online, konfrontasi antara kumpulan bersenjata itu tercetus pada Rabu di selatan Tripoli, ketika perjanjian gencatan senjata yang diusahakan Pertubuhan Bangsa-Bangsa Bersatu (PBB) dibubarkan berkuat kuasa empat bulan sebelum ini.

Sumber kementerian itu menambah,
mangsa yang cedera, termasuk wanita dan kanak-kanak, dihantar ke beberapa
hospital.


Penantian lebih 10 tahun berakhir

PUNCAK ALAM – Penantian lebih 10 tahun untuk menikmati kemudahan  laluan utama Universiti Teknologi Mara (UiTM) Cawangan Selangor Kampus Puncak Alam akhirnya dapat direalisasikan dengan pembukaannya, hari ini.

Naib Canselor UiTM, Profesor Ir Dr Mohd Azraai Kassim berkata,
pembinaan jalan masuk utama UiTM Kampus Puncak Alam ini adalah
sebahagian daripada skop Projek Private Funding Initiative (PFI)
melibatkan Kompleks Alam Bina dan Seni Reka.

“Bangunan Kompleks Alam Bina dan Seni Reka siap sepenuhnya dan diserahkan kepada UiTM pada 10 Disember 2015 lalu, tetapi pembinaan jalan masuk tidak dapat disiapkan mengikut jadual atas beberapa sebab dan isu teknikal.

“Alhamdulillah pada 19 Februari lalu surat kelulusan untuk pembukaan
jalan dikeluarkan JKR Kuala Selangor sekali gus menamatkan penantian
warga UiTM dan komuniti setempat,” katanya.

Beliau berkata demikian selepas menyempurnakan Majlis Perasmian Pintu Masuk Utama UiTM  Cawangan Selangor, hari ini bersama Rektor UiTM Cawangan Selangor,  Profesor Datuk Dr Abu Bakar Abdul Majeed.

Hadir sama, Yang Dipertua Majlis Daerah Kuala Selangor (MDKS), Rahilah Rahmat dan  Jurutera Daerah JKR Kuala Selangor, Ir Muhammad Yusri Hamid.

Dr
Mohd Azraai berkata, pembukaan pintu masuk utama UiTM Kampus Puncak Alam
 ini amat dinantikan warga kampus kerana dapat menyediakan akses dari
Persiaran Mokhtar Dahari dan mengurangkan aliran trafik waktu puncak.

“Selain itu, dapat memendekkan jarak perjalanan warga Kompleks Alam Bina dan Seni Reka sehingga sembilan kilometer jika menggunakan akses terus  daripada pintu masuk Utama.

“Insya-ALLAH, laluan ini akan  memudahkan urusan dan meringkaskan perjalanan dalam usaha kita melunaskan amanah dan tanggungjawab seharian,” katanya.

Mengulas
lanjut mengenai pembangunan UiTM itu katanya, progres dibangunkan dengan
 teliti dan terancang mengikut pelan pembangunan berdasarkan Rancangan
Malaysia yang diperbaharui setiap lima tahun sekali.

“Sehubungan
itu, dengan peningkatan pelajar yang ketara dari semasa ke semasa,
perancangan terhadap pembangunan sedia ada ini perlu dirancang dengan
teliti bagi mewujudkan suasana kampus yang mampan.

“UiTM Kampus
Puncak Alam mempunyai pelan induk kampus yang terancang yang diluluskan
Jabatan Perancang Bandar dan Desa Negeri Selangor pada 2002 lalu.

“Perancangan  kampus juga mengambil kira pembangunan yang lebih ekonomik dengan  mengekalkan ciri estetika semula jadi serta kehidupan lebih harmoni,  seterusnya menjadi pemangkin pembangunan sosioekonomi masyarakat  setempat,” katanya. – SINAR HARIAN


GEMPA BUMI KUAT LANDA UTARA SUMATERA, BEBERAPA NEGERI TURUT RASAI GEGARAN

KUALA LUMPUR: Gempa bumi kuat bermagnitud 6.2 melanda Utara Sumatera, Indonesia pada 10.59 malam hari ini, menurut Jabatan Meteorologi Malaysia (MetMalaysia).

Ketua Pengarah MetMalaysia Muhammad Helmi Abdullah berkata gempa bumi berkedalaman 86 kilometer itu berlaku pada jarak 84 kilometer barat daya dari Padang Sidempuan, Indonesia.

Beliau berkata gegaran mungkin dirasai di Perak, Selangor, Wilayah Persekutuan Kuala Lumpur dan Putrajaya, Negeri Sembilan, Melaka serta Johor.

Bagaimanapun, tiada ancaman tsunami kepada Malaysia, katanya.

Jabatan Bomba dan Penyelamat Malaysia (JBPM) Kuala Lumpur turut mengesahkan menerima satu panggilan berhubung gegaran itu daripada penduduk Pangsapuri Pudu Impian 1 di Jalan Cheras di sini.

Menurut jurucakap JBPM KL, sepasukan anggota bersama sebuah jentera dikerah ke lokasi untuk pemantauan dan pemeriksaan lanjut.

Semakan di laman sosial Twitter pula mendapati pengguna dari pelbagai lokasi turut merasai gegaran malah ada yang mengongsikan tangkap layar amaran awal gempa bumi dari sistem Android.

Antara reaksi mereka ialah menyoal kesahihan insiden itu.

“Semoga selamat dan baik-baik saja bagi yang terkesan dengan gempa bumi itu,” ciap seorang pengguna akaun Twitter.

Seorang lagi menciap “Rumah aku dah lah tinggi, boleh rasa gegaran tadi.”–AlHijrah Onlins


Peraturan baharu cermin gelap

PUTRAJAYA – Kementerian Pengangkutan mengumumkan peraturan tiada had
kadar peratusan bagi penggunaan cermin gelap di bahagian cermin sisi
kiri dan kanan penumpang serta cermin belakang kenderaan persendirian
bermula hari ini.

Menterinya, Anthony Loke bagaimanapun berkata, penggunaan cermin
gelap pada bahagian hadapan dan cermin sisi kanan dan kiri pemandu masih
 kekal iaitu 70 peratus untuk bahagian cermin depan kenderaan dan 50
peratus bagi cermin sisi kiri dan kanan pemandu.

Menurutnya, ia
adalah pindaan ke atas peraturan cermin gelap di bawah Kaedah-Kaedah
Kenderaan Motor (Larangan Mengenai Jenis-Jenis Kaca Tertentu) 1991 yang
turut melibatkan perkhidmatan e-hailing seperti Grab.

“Pindaan dibuat bertujuan untuk meningkatkan aspek ketelusan dalam
pertimbangan ke atas permohonan menggunakan cermin yang lebih gelap,
selain menyumbang kepada hasil kerajaan.

“Manakala pengecualian
di atas faktor kesihatan pula hendaklah mendapat pengesahan bertulis
daripada pakar perubatan kerajaan dan akan dikecualikan daripada
sebarang fi,” katanya pada sidang media di Putrajaya hari ini.

Sementara
 itu, beliau menasihatkan mana-mana individu yang ingin memohon untuk
menggunakan cermin yang lebih gelap boleh membuat permohonan atas faktor
 keselamatan dan kesihatan.

“Setiap permohonan yang dikemukakan
atas faktor keselamatan akan dikenakan fi perkhidmatan sebanyak RM50
untuk setiap permohonan.

“Permohonan yang diluluskan pula akan
dikenakan fi sebanyak RM5,000 dan setiap kelulusan diberikan untuk
tempoh dua tahun,” katanya.

Anthony berkata, kelulusan akan diputuskan oleh satu jawatankuasa
yang dipengerusikan oleh Ketua Pengarah JPJ yang mengambil kira saman
tertunggak dan latar belakang pemandu.

“Permohonan berdasarkan
faktor kesihatan seperti penyakit kulit akan dikecualikan daripada
sebarang fi dan mereka perlu mendapat pengesahan bertulis daripada pakar
 perubatan kerajaan,” katanya.

Beliau berkata, pindaan peraturan  yang dibuat itu menepati piawaian Pertubuhan Bangsa-Bangsa Bersatu (PBB)  sekali gus akan membolehkan orang ramai menggunakan cermin lebih gelap  daripada peraturan semasa, khususnya kepada penumpang. – SINAR HARIAN


PAMPASAN HAMPIR 60 PERATUS UNTUK JEMAAH TANGGUH UMRAH

KOTA BHARU: Kerajaan akan membayar pampasan dianggarkan antara 50 hingga 60 peratus daripada kos dibayar jemaah umrah yang terpaksa menangguhkan ibadat itu sepanjang penutupan sementara sempadan negara selama sebulan bermula 8 Januari lalu akibat penularan COVID-19.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, berkata pampasan berkenaan akan dibayar melalui Lembaga Tabung Haji (TH) kepada bakal jemaah terlibat.

Jelasnya, jemaah tersebut nanti boleh hadir di mana-mana pejabat TH terdekat dengan membawa dokumen berkaitan.

“Proses ini kini dalam penelitian akhir, kita jangkakan akan mendapat senarai penuh jemaah yang mengalami kerugian pada pertengahan bulan ini dengan kerjasama Kementerian Pelancongan, Seni dan Budaya (MOTAC) dan persatuan umrah.

“Kalau mereka ada akaun TH lebih senang sebab pembayaran akan dimasukkan terus ke akaun bakal jemaah berkenaan.

“TH akan mengagihkan bayaran pampasan dengan peruntukan disediakan kerajaan menerusi Kementerian Kewangan (MoF),” katanya pada sidang media selepas Program Santuni Nelayan Dewan Undangan Negeri (DUN) Kijang, di sini, hari ini.

Pada masa sama, Ahmad Marzuk turut mengingatkan bakal jemaah yang akan menunaikan umrah bermula Selasa ini supaya menitikberatkan prosedur operasi standard (SOP) bagi mengekang penularan COVID-19.

“Kebelakangan ini berlaku peningkatan mendadak kes COVID-19. Saya harap jemaah kekal patuh SOP, terutama pakai pelitup muka.

“Kita mahu pastikan mereka pulang daripada umrah, tidak menyumbang kepada peningkatan kes di negara ini,” katanya.

Pada 27 Januari lalu, Menteri di Jabatan Perdana Menteri (Hal Ehwal Agama), Senator Idris Ahmad dilaporkan berkata, kerajaan akan membayar pampasan kepada jemaah umrah yang terpaksa menangguhkan ibadat itu sepanjang penutupan sementara bulan lalu.

Idris sebelum ini berkata walaupun tidak dapat memberikan pampasan penuh, kerajaan berharap ia sedikit sebanyak dapat memberi kelegaan kepada jemaah tanah air.

Terdahulu pada 1 Januari, kerajaan mengumumkan keputusan menangguhkan ibadah umrah buat sementara berkuat kuasa 8 Januari berikutan penularan jangkitan Omicron.

Tiga minggu kemudian, Kabinet memutuskan membenarkan semula umat Islam di negara ini ke Tanah Suci mulai 8 Februari. –AlHijrah Online


YAYASAN RESTU SUMBANG 1,000 AL-QURAN WAKAF UNTUK PUSAT KUARANTIN, GELANDANGAN

KUALA LUMPUR: Yayasan Restu hari ini menyerahkan 1,000 naskah Al-Quran wakaf kepada pusat kuarantin dan pusat penempatan gelandangan.

Majlis penyerahan Al-Quran wakaf di Lobi A Jabatan Kemajuan Islam Malaysia (JAKIM) di Kompleks Islam Putrajaya dianjurkan Jabatan Agama Islam Wilayah Persekutuan (JAWI).

JAWI dalam kenyataannya di sini berkata Pengerusi Yayasan Restu, Datuk Abd Latif Mirasa melaksanakan simbolik penyerahan 1,000 naskhah Al-Quran yang kemudian disampaikan Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary kepada Pengarah Bahagian Komuniti Jabatan Kebajikan Masyarakat (JKM), Nor Tipah Majin dan beberapa wakil lain.

Turut hadir pada majlis penyerahan naskah Al-Quran wakaf itu adalah Pengarah JAWI, Mohd Ajib Ismail.

Sumbangan wakaf Al-Quran itu diharapkan dapat memberikan manfaat kepada penghuni pusat kuarantin dan pusat penempatan gelandangan yang beragama Islam, terutama bagi mengisi aktiviti kerohanian sepanjang tempoh kuarantin dan Perintah Kawalan Pergerakan. — AlHijrah Online


JAKIM, JAWI LAKSANA KUTIPAN DERMA MANGSA GEMPA BUMI TURKIYE, SYRIA

KUALA LUMPUR: Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI) akan melaksanakan kutipan derma di masjid-masjid seliaan agensi itu untuk membantu mangsa gema bumi di Turkiye dan Syria.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata kutipan sumbangan berkenaan akan dilaksanakan pada setiap Jumaat selama tiga minggu berturut-turut bermula esok.

Mohd Na’im berkata  JAKIM akan membuat kutipan di Masjid Negara, Masjid Putra dan Masjid Tuanku Mizan Zainal Abidin, Putrajaya manakala JAWI akan membuat kutipan derma di masjid dan surau di seluruh Wilayah Persekutuan Kuala Lumpur, Putrajaya dan Labuan.

“Perkara tersebut adalah selaras dengan pemakluman Perdana Menteri Datuk Seri Anwar Ibrahim untuk mewujudkan satu tabung rasmi oleh kerajaan dan semua sumbangan akan di serahkan ke dalam tabung tersebut,” katanya.

Beliau berkata demikian  kepada pemberita selepas merasmikan Konvensyen Huffaz Profesional Peringkat Antarabangsa (InFaz) 2023 di Dewan Seri Sarjana, Universiti Tenaga Nasional, Kajang, Selangor hari ini.

Beliau juga mengesyorkan kepada pihak berkuasa agama Islam negeri-negeri untuk turut mengadakan kutipan derma dan sumbangan umat Islam menerusi masjid-masjid di seluruh negara untuk disalurkan kepada program bantuan kemanusiaan di Turkiye dan Syria.

Katanya, Timbalan Ketua Pengarah (Operasi) JAKIM Ruslan Said telah mengadakan perbincangan bersama kesemua agensi agama Islam negeri bagi penyelarasan kutipan sumbangan di peringkat negeri berkenaan.

“Saya menyeru seluruh umat Islam khususnya mereka yang hadir menunaikan solat Jumaat,  bersama-sama memberi sumbangan sebanyak yang boleh mengikut kemampuan kita bagi membantu saudara- saudara yang terkena musibah gempa bumi di sana.

“Alhamdulilah saya rasa masyarakat di Malaysia amat terkenal dengan sifat dermawan dan insya-Allah ini masa kita menyumbang dan memberi bantuan kepada yang memerlukan,” katanya.

Sementara itu, beliau berkata Majlis Agama Islam Wilayah Persekutuan (MAIWP) telah bersetuju untuk menyumbang RM1 juta ke dalam tabung tersebut untuk membantu mangsa terlibat. –AlHijrah Online


PENSIJILAN HALAL: JAKIM PEKA & SIASAT

Isu pensijilan halal. Timbalan Menteri di Jabatan Perdana Menteri, Fuziah Salleh, tegaskan JAKIM siasat tuduhan itu walaupun masih menunggu pihak terbabit kemukakan bukti. Siaran Berita AlHijrah 26 Oktober 2019.


KUMPULAN SYIAH IRAQ HALAU TENTERA AS

BAGHDAD: Wakil kumpulan Syiah Iraq membuat keputusan untuk bersatu bagi menghalau tentera Amerika Syarikat (AS) dari wilayah konflik itu, kata salah seorang jurucakap kumpulan itu semalam.

Agensi berita Anadolu melaporkan keputusan untuk “bersatu dan menyelaraskan tentera” ditetapkan untuk membebaskan Iraq daripada Tentera AS, demikian menurut Nasr al-Shammari dari Pergerakan Al Nujaba kepada agensi berita rasmi Iraq (INA).

Beliau berkata Ulama Iraq, Muqtada al-Sadr bertemu dengan wakil Asa’ib Ahl al-Haq, Briged Sayyid al-Shuhada, Pergerakan Nujaba dan wakil Saraya al-Salam di barat daya Iran di Qom.

Pertubuhan Syiah Iraq “memberi peluang” kepada kerajaan dan parlimen Iraq untuk mengusir tentera asing secara demokrasi, kata al-Shammari.

Parlimen Iraq mengundi pada 5 Januari dalam gerakan untuk mengusir tentera AS.

Dalam satu sesi mesyuarat tergempar itu, penggubal undang-undang sebulat suara menghalau tentera asing dan AS keluar dari negara itu.

Tindakan itu diambil selepas Ketua Elit Pasukan Quds bagi Pasukan Pengawal Revolusi Iran, Qasem Soleimani dibunuh dalam serangan dron AS pada 3 Januari lalu di luar kawasan Lapangan Terbang Baghdad, Iraq. — Terjemahan AlHijrah Online


73 ORANG DIJANGKITI INFLUENZA A DI BENTONG

BENTONG – Seramai 73 orang di daerah ini disahkan dijangkiti
influenza A dalam tiga siri jangkitan bermula awal bulan ini.

Pengarah Jabatan Kesihatan Negeri (JKN) Pahang, Datuk Dr Sha’ari
Ngadiman berkata, jumlah itu melibatkan pelajar di dua sekolah dan pesakit Unit
Hemodialisis Hospital Bentong.

Bagaimanapun katanya, berdasarkan pemantauan keadaan masih
terkawal, tiada trend jangkitan luar biasa berlaku dan pesakit juga telah
mendapatkan rawatan sewajarnya.

“Bagi kluster pertama, kes mula dikesan pada 5 November lalu melibatkan sembilan pesakit di Unit Hemodialisis Hospital Bentong dan semua kes beransur pulih. Pada masa ini hanya seorang dirujuk ke HTAA (Hospital Tengku Ampuan Afzan) Kuantan dan dua orang di Hospital Bentong manakala yang lain-lain mendapat rawatan sebagai pesakit luar.

“Kluster berikutnya melibatkan 11 orang murid prasekolah di Mempaga yang mula dikesan pada 12 November lalu dan sehingga kini tiada peningkatan kes dikesan di mana kesemua kes telah mula beransur pulih.

“Kluster ketiga pula melibatkan 53 pelajar di sebuah sekolah berasrama penuh bermula pada 12 November lalu dan kesemua kes telah beransur pulih,” katanya dalam satu kenyataan hari ini.

Sha’ari berkata, kesemua kluster jangkitan yang berlaku tidak
ada kaitan antara satu sama lain dan telah berjaya dikawal.

Menurutnya, jabatan terbabit sudah mengambil langkah-langkah
kawalan dan pencegahan di beberapa lokasi terlibat berikutan kejadian yang
menimpa di Bentong.

“Semua fasiliti kesihatan dan hospital di daerah berada dalam siap siaga terutama di Bentong.

“Nasihat individu dan pendidikan kesihatan secara berkumpulan diberikan kepada pesakit sebagai langkah mengelakkan penularan jangkitan melalui udara dan sentuhan,” katanya.

Beliau berkata, pihaknya akan terus bekerjasama dengan agensi
dan jabatan lain bagi menangani penularan jangkitan itu.

Sebelum ini tular di laman sosial wabak influenza A (H1N1) mula
merebak di daerah ini sehingga menimbulkan keresahan penduduk. —  SINAR HARIAN


MEMBEBASKAN AL-QUDS TANGGUNGJAWAB SELURUH UMAT ISLAM

SEPANG: Pencerobohan oleh rejim Zionis di Palestin bukan hanya melibatkan isu agama tetapi ia merupakan isu kemanusiaan sejagat tanpa mengira agama, bangsa dan negara, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata usaha membebaskan Al-Quds daripada penjajahan Israel Zionis bukan sahaja tanggungjawab rakyat Palestin atau bangsa Arab semata-mata, tetapi ia merupakan tanggungjawab seluruh umat Islam.

“Ia menjadi kewajipan bagi setiap kita untuk menyumbang terhadap apa jua cara dan usaha untuk membebaskan Al-Quds dan Masjidil Aqsa daripada terus dinodai kesuciannya oleh Yahudi Zionis,” katanya semasa berucap di Majlis Penutup Sidang Kemuncak Ulama Islam Mengenai Perpaduan Sebagai Asas Pembebasan Masjidil Aqsa, di sini pada Ahad.

Idris berkata pendirian kerajaan Malaysia konsisten untuk terus memberi sokongan yang tidak berbelah bahagi kepada Palestin sama ada daripada segi politik, ekonomi dan moral.

“Solidariti itu dibuktikan dengan pendirian negara terus teguh untuk tidak mengadakan hubungan diplomatik dengan negara Israel selain mengutuk terhadap siri pencerobohan yang dilakukan di bumi Palestin,” katanya.

Persidangan selama tiga hari itu yang bermula Jumaat lepas dianjurkan Yayasan MyAQSA dan Yayasan Dakwah Islamiah Malaysia dan dihadiri kira-kira 200 ulama dari dalam dan luar negara. – AlHijrah Online


Kumpul kilang berisiko di satu lokasi – Zuraida

KUALA LUMPUR – Semua kilang berkaitan bahan kitar semula dan berisiko menyebabkan pencemaran akan ditempatkan di satu lokasi sama mulai tahun depan bagi memudahkan pemantauan dan tindakan penguatkuasaan, kata Menteri Perumahan dan Kerajaan Tempatan, Zuraida Kamaruddin, di Putrajaya semalam.

“Menjelang 2020, saya mencadangkan satu pusat perindustrian setempat yang menempatkan semua kilang berkaitan kitar semula dan kilang seumpamanya di lokasi yang sama supaya mudah kita pantau dan ambil tindakan,” katanya, seperti dipetik Berita Harian.

Menerusi sistem pengasingan itu, semua kilang kitar semula sedia ada
akan dipindahkan ke lokasi baharu. Setiap negeri akan mempunyai
sekurang-kurangnya dua zon perindustrian yang menempatkan kilang itu dengan
jenis industri lain.

Menurutnya lagi, proses itu akan dilaksanakan melalui satu pindaan ke
atas akta sedia ada.

Selain itu, kawasan seluas antara 40 hingga 80 hektar untuk dijadikan
kawasan perindustrian setempat sudah dikenal pasti untuk membolehkan semua kilang
lama dipindahkan ke kawasan itu.

Pihaknya juga mahu tindakan yang lebih tegas dikenakan terhadap kilang
yang beroperasi secara haram dan menggesa semua ahli Majlis Mesyuarat Kerajaan
Negeri (EXCO) yang menjaga portfolio PBT mengambil tindakan yang tegas terhadap
kilang haram bagi memastikan alam sekitar tidak tercemar.

Kilang haram ini akan disita dan dibawa ke mahkamah berbanding tindakan
sebelum ini hanyalah, kompaun RM 300 daripada pihak berkuasa tempatan (PBT),
jelas beliau lagi.

Pihaknya juga telah meminta Menteri Besar Johor menubuhkan jawatankuasa
khas yang turut disertai PBT dan Pejabat Tanah dan Galian untuk menangani isu
kilang haram di Pasir Gudang.

Pasir Gudang mengalami masalah pencemaran udara, dua kali dalam masa
lebih kurang tiga bulan antara Mac dan Jun tahun ini, kesan sisa toksik
dipercayai dari kilang industri.

Ribuan penduduk mendapatkan rawatan kesihatan manakala terpaksa sekolah
ditutup sementara.


Facebook, Youtube didakwa hasut keganasan

KUALA LUMPUR – Majlis Agama Islam Perancis (CFCM), hari ini memfailkan saman ke atas Facebook dan Youtube atas dakwaan menghasut keganasan dengan membenarkan rakaman kejadian serangan ganas di Christchurch disiarkan menerusi platform mereka.

CFCM, satu kumpulan utama yang mewakili orang Islam di Perancis berkata, firma gergasi itu telah menyebarkan bahan yang menggalakkan keganasan dan merosakkan martabat manusia.

Menurut presidennya, Abdallah Zekri, organisasi itu telah melancarkan aduan rasmi terhadap Facebook dan Youtube di Perancis.

Terdahulu, laman sosial Facebook memaklumkan ia bergelut untuk memadamkan ratusan ribu salinan rakaman keganasan terbabit, namun ia masih boleh ditemui di laman sosial beberapa jam selepas kejadian itu.

Manakala minggu  lalu, pengerusi Jawatankuasa Keselamatan Dalam Negeri Amerika Syarikat telah pun menghantar surat kepada eksekutif empat syarikat teknologi utama meminta mereka mengambil langkah sewajarnya untuk memadamkan kandungan ganas.


Polis Sri Lanka dedah identiti sembilan penyerang

COLOMBO – Polis Sri Lanka semalam menamakan sembilan individu yang mendalangi siri serangan bunuh diri yang meragut 253 nyawa pada 14 April lalu.

Jurucakap polis, Ruwan Gunasekera mengesahkan dua hotel mewah terlibat dibom dua adik-beradik daripada keluarga kaya yang menjalankan perniagaan rempah di negara itu.

Beliau juga menegaskan pihak berkuasa akan  menggunakan kuasa undang-undang antikeganasan untuk merampas aset mereka.

Kumpulan radikal terbabit menempatkan seorang pengebom bunuh diri di setiap lokasi serangan dan dua orang di Hotel Shangri-La.

Salah seorang pengebom bunuh
diri adalah Zaharan Hashim yang merupakan ketua kumpulan militan
tempatan, National Thowheeth Jama’ath (NTJ).

“Dia melakukan serangan itu bersama Ilham Ahmed Mohamed Ibrahim manakala abangnya,  Inshaf Ahmed adalah individu bertanggungjawab yang mengebom Hotel  Cinnamon Grand,” jelasnya.

Sementara itu, hotel ketiga, Hotel Kingsbury dibom oleh lelaki dikenal pasti sebagai Mohamed Azzam Mubarak Mohamed.

“Isterinya  kini ditahan polis. Gereja St Anthony pula diserang Ahmed Muaz manakala penyerang Gereja St Sebastian adalah Mohamed Hashtun. Gereja Christian Zion di Batticola pula diserang Mohamed Nasser Mohamed Asad,” tambahnya  lagi.

Seorang lagi lelaki, Abdul Latif Jameel Mohammed bagaimanapun gagal  meletupkan bom di Hotel De Luxe, dan alat letupan itu hanya meletup di  sebuah rumah tamu berhampiran ibu negara.

Tidak lama selepas serangan tersebut, Fathima Ilham yang merupakan isteri kepada salah seorang adik-beradik itu didakwa meletupkan dirinya menyebabkan  lima terkorban termasuk tiga anggota polis yang menyerbu kediaman keluarga  terbabit di Colombo.


KERAJAAN TIDAK PILIH KASIH DALAM PEMBERIAN VAKSIN COVID-19

BAGAN SERAI: Kerajaan tidak akan bersifat pilih kasih dalam pemberian vaksin COVID-19, sebagaimana dakwaan segelintir pihak kononnya golongan berkedudukan dan kaya diutamakan dalam pemberian itu.

Timbalan Menteri Kesihatan, Datuk Dr Noor Azmi Ghazali sebaliknya berkata, keutamaan akan ditumpukan kepada petugas barisan hadapan apabila produk imunisasi keluaran Pfizer boleh digunakan nanti.

Ujar Datuk Noor Azmi, warga emas dan pesakit kronik juga antara yang diutamakan kerana kelompok terbabit mempunyai sistem imun yang lebih rendah dan sangat berisiko untuk dijangkiti, serta lebih mudah mengalami gejala COVID-19 seperti demam, batuk serta kegagalan pernafasan.

“Ianya salah sama sekali, keutamaannya lebih kepada frontliners dan seterusnya mereka yang menghadapi penyakit kronik.

“Kita akan utamakan kumpulan tersebut dan seterusnya baru orang lain,” kata Noor Azmi selepas program Back To School anjuran Muslim Braders, pagi tadi.

Tambahnya, vaksin daripada syarikat farmaseutikal, Pfizer Inc itu hanya boleh diguna pakai selepas didaftarkan dengan Pentadbiran Makanan dan Ubat-ubatan Amerika Syarikat (FDA) serta Bahagian Regulatori Farmasi Negara (NPRA) Kementerian Kesihatan.

“Setakat ini masih belum menerima sebarang dokumen daripada syarikat farmaseutikal terbabit untuk penilaian pendaftaran dan pengujian produk.”

Beliau mengulas saranan Suruhanjaya Hak Asasi Manusia (SUHAKAM) supaya akses vaksin itu diselenggara dengan baik bagi mengelak kemungkinan wujud jurang penerimaan imunisasi itu dalam kalangan mereka yang berada di luar bandar dan golongan yang tidak mampu.

Perdana Menteri, Tan Sri Muhyiddin Yassin sebelum ini mengumumkan Malaysia akan mendapatkan bekalan awal vaksin COVID-19 daripada syarikat farmaseutikal Pfizer sebanyak 12.8 juta dos bagi menampung keperluan imunisasi 20 peratus atau 6.4 juta rakyat Malaysia secara percuma.

Melalui perjanjian yang dibuat, Pfizer akan menghantar satu juta dos bagi suku pertama 2021, dan disusuli dengan 1.7 juta dos pada suku tahun kedua, 5.8 juta pada suku tahun ketiga dan 4.3 juta dos pada suku tahun keempat.—AlHijrah Online / Hamimah Hamid


Impian sambut Aidiladha musnah

IDLIB, SYRIA – Belum sempat menarik nafas lega, keadaan orang awam yang terperangkap di Idlib kembali sengsara seperti sediakala selepas gencatan senjata yang diumum pada 1 Ogos lepas hanya mampu bertahan setakat empat hari.

Dalam kenyataan rasmi yang dikeluarkan regim Bashar al Assad mengumumkan ia berakhir pada Isnin (5 Ogos 2019).

“Tentera akan menyambung semula operasi ketenteraan
mereka menentang pengganas,” petik laporan agensi berita rasmi Syria SANA.

Ia tidak mengejutkan kerana sepanjang tempoh dikuatkuasa,
kedua-dua pihak saling tuduh-menduduh antara satu sama lain wujudnya
pencabulan.

Proses gencatan sukar dilaksana kerana tidak semua
kumpulan penentang yang berada di kawasan berkenaan bersetuju untuk akur.
Bahkan sepanjang tempoh empat hari ia dikuatkuasa, beberapa siri serangan
dilaporkan berlaku.

“Mereka (tentera Syria menuduh apa yang mereka panggil
kumpulan pengganas di Idlib menyerang kawasan orang awam.

“Sejak malam Jumaat, tentera Syria telah membayangkan tidak
menjadikan kawasan awam sebagai sasaran serangan, jadi sekarang ia mengumumkan
untuk tidak lagi mematuhi gencatan senjatan serta menyalahkan penentang kerana
ingkar untuk mematuhi persetujuan di Sochi,” kata wartawan Al Jazeera, Zeina
Khodr.

Ulas Zeina lagi, regim menjadikan orang awam sebagai
sasaran di kawasan itu sebagai salah satu tekanan kepada kumpulan penentang
untuk menyerah kalah.

Sejak lebih tiga bulan lepas, aktiviti harian di
kebanyakan tempat di Idlib, hampir lumpuh sepenuhnya selepas diserang tanpa
henti oleh tentera regim dan konco-konconya dalam usaha menguasai sepenuhnya
satu-satu kawasan yang sebahagian besar masih berada di bawah kuasa dan
pengaruh kumpulan anti Bashar.

Susulan perkembangan itu,
Menteri Luar Turki, Mevlut Cavusoglu meminta pemimpin dunia memberi
perhatian dengan apa yang berlaku.

Idlib yang bersempadan dengan Turki, kini menempatkan
lebih tiga juta pelarian dalam negara (IDP) Syria yang memilih untuk berlindung
di situ selepas sebahagian besar kawasan yang sebelum ini dikuasai kumpulan
anti kerajaan jatuh ke tangan tentera regim.

Sejak 26 April lalu, regim Bashar yang disokong Rusia
melakukan hampir 50,000 serangan udara yang mengorban nyawa lebih 750 orang
awam dalam usahanya menawannya.

Sepanjang tempoh berkenaan, mereka telah diserang tanpa
henti termasuk di bulan Ramadan dan di Hari Raya Aidilfitri.

Kini menjelang sambutan satu lagi hari kebesaran umat Islam, tiada petanda mangsa yang terkepung di situ akan menyambut Hari Raya Aidiladha dalam keadaan “tenteram”. – Razali Awang, Syria Media Care


TV ALHIJRAH HIDUPKAN SUBUH DENGAN ‘ASSALAMUALAIKUM SUBUH’

KUALA LUMPUR: TV AlHijrah terus menggalas tanggungjawab dalam menyebarkan dakwah dengan menghidupkan ibadah pada waktu Subuh menerusi program Assalamualaikum Subuh.

Selain mengetengahkan kekuatan dan keajaiban sedekah Subuh serta fadhilatnya, Assalamualaikum Subuh juga diharap dapat melahirkan lebih ramai ‘Pejuang Subuh’ yang konsisten bagi mencapai kemenangan hakiki di dunia dan akhirat.

Antara kandungan dalam Assalamualaikum Subuh adalah tazkirah yang berkaitan dengan amalan pada waktu Subuh dan kisah-kisah sirah Nabi yang akan dikongsikan para asatizah.

Siaran langsung Assalamualaikum Subuh bakal menemui penonton bermula 15 Ogos 2022 bersamaan 17 Muharam 1444H pada 6.30 pagi hingga 7 pagi pada setiap hari.–AlHijrah Online


BOLEH MEMAKAI PAKAIAN TRADISIONAL KAUM LAIN – ZULKIFLI

KUALA LUMPUR: Pemakaian baju tradisional kaum lain bagi umat Islam tidak menjadi kesalahan selagi ia menutup aurat.

Selain itu, Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Albakri menjelaskan, pakaian tersebut juga perlu dipastikan tidak menyerupai agama lain.

“Dalam Islam mesti menutup aurat dengan ada terma-terma pakaian yang diizinkan, tidak menyerupai dalam bentuk keagamaan yang berlainan daripada agama Islam.

“Maka itu dibenarkan dengan kesopanan, tatasusila dan seumpamanya,” katanya kepada media selepas merasmikan Majlis Pelancaran Sambutan Bulan Kebangsaan 2020 Peringkat Agensi di bawah Jabatan Perdana Menteri di Putrajaya hari ini.

Baru-baru ini tular gambar pelakon dan pengacara terkenal Mira Filzah yang mengayakan pakaian tradisional kaum India iaitu ‘Sari’ dan mendapat pelbagai reaksi netizen termasuk kritikan. — AlHijrah Online


SIKAP TIDAK PEDULI MASALAH PENDENGARAN ANTARA PUNCA WARGA EMAS NYANYUK

KOTA BHARU: Sikap kurang ambil peduli terhadap masalah pendengaran pada peringkat awal dalam kalangan warga emas menyebabkan golongan itu berisiko menghidap penyakit nyanyuk (dementia).

Ketua Pegawai Eksekutif Eartistic Sdn Bhd Dr Nur Shasa ‘Ain Abdul Aziz berkata masalah pendengaran juga menyebabkan golongan itu kurang berkomunikasi, rasa terasing, kecewa, tidak yakin dan sukar bersosial.

“Gangguan ini berlaku secara beransur-ansur mengikut tahap serta bacaan desibel terhadap frekuensi bunyi dan ia boleh bersifat kekal atau hilang kepekaan pada usia lanjut (presbycusis) akibat proses degenerasi organ pendengaran.

“Secara umum, menerusi kajian dalam portal kesihatan di Malaysia kira-kira 30 peratus dalam kalangan warga tua berusia antara 65 hingga 75 tahun dan 50 peratus dalam kalangan usia 75 tahun mengalami masalah pendengaran sehingga 2019,” katanya.

Beliau berkata demikian kepada pemberita selepas Program Kesedaran dan Saringan Pendengaran Dalam Kalangan Warga Emas di Pusat Warga Emas (PAWE) Kemumin, Pengkalan Chepa di sini hari ini.

Ceramah serta pemeriksaan saringan pendengaran itu melibatkan 60 warga emas dan turut dihadiri Ahli Audiologi Pusat Pendengaran Eartistic Cawangan Kelantan Fatin Zafirah Juhar Nawawi dan Pengerusi PAWE Kemumin Datuk Roomai Nor Ali.

Mengulas lanjut, Dr Nur Shasa ‘Ain berkata masalah pendengaran boleh dihadapi oleh setiap lapisan umur yang jika tidak dirawat dengan segera boleh memberi risiko lebih serius.

“Pesakit yang mengalami gangguan pendengaran mestilah mengambil ubat melalui pemantauan doktor dan tidak mengorek telinga menggunakan putik kapas atau benda-benda tajam yang boleh merosakkan gegendang telinga,” katanya.

Sementara itu, Roomai Nor berkata program julung kali itu diadakan bertepatan dan bersesuaian dengan pusat aktiviti harian warga emas berkenaan memandangkan ada dalam kalangan ahlinya mengalami masalah pendengaran sama ada masih di peringkat awal mahupun serius.

“Ada di antara warga emas ini layak mendapat alat pendengaran percuma di bawah Skim Peduli Kesihatan untuk Kumpulan B40 (PeKa B40), selain mereka adalah penerima bantuan Jabatan Kebajikan Masyarakat (JKM), pesara tentera dan pesara Jabatan Perkhidmatan Awam (JPA) atau yang masih berkhidmat,” katanya.

Seorang warga emas di PAWE Kemumin, Mustapha Mohamad Noor, 71, berkata beliau sudah memakai alat pendengaran sejak tiga tahun lepas setelah mengalami gangguan tidak dapat mendengar dari arah belakang.

“Setiap enam bulan sekali alat pendengaran perlu diservis supaya dapat digunakajn dengan lebih lancar dan tahan lama,” kata pesara guru itu.–AlHijrah Online


LELAKI POSITIF GANJA PUNCA KEMALANGAN LIMA KENDERAAN DITAHAN

SEREMBAN: Polis menahan seorang lelaki positif dadah jenis ganja yang disyaki menyebabkan nahas membabitkan lima kenderaan di Kilometer 243.3 Lebuhraya Utara-Selatan (PLUS) arah Selatan, di sini semalam.

Ketua Polis Daerah Seremban ACP Nanda Maarof berkata lelaki berusia 28 tahun yang memandu kereta jenis Perodua Myvi itu ditahan di lokasi kejadian sejurus kemalangan.

“Ketika ditahan dia berada dalam keadaan khayal dan pemeriksaan ke atas keretanya menemukan sepaket plastik lut sinar berisi tumbuhan kering yang disyaki dadah jenis ganja seberat 3.39 gram.

“Lelaki itu yang merupakan penganggur kemudian direman empat hari bermula hari ini dan kes disiasat mengikut Seksyen 6 Akta Dadah Berbahaya 1952 dan Seksyen 15 (1) (a) akta yang sama,” katanya dalam kenyataan hari ini.

Dalam insiden pada pukul 10.40 pagi semalam, Perodua Myvi yang dipandu lelaki tersebut dipercayai hilang kawalan dan melanggar sebuah Toyota Avanza yang berada di hadapan keretanya.

Nanda berkata akibat rempuhan itu, Toyota Avanza dipandu lelaki berusia 44 tahun itu berpusing beberapa kali dan melanggar dua kereta lain, selain tayar belakang kiri kereta itu tercabut lalu terpelanting masuk ke laluan arah bertentangan dan mengenai sebuah lagi Perodua Myvi.

Bagaimanapun, beliau berkata kesemua mangsa tidak mengalami sebarang kecederaan dan kes disiasat di bawah Peraturan 10 LN 166/69.

Terdahulu, rakaman kemalangan itu turut tular di laman sosial Facebook sejak semalam.–AlHijrah Online


WANITA ALAMI DETIK CEMAS, KERETA TERPERANGKAP DALAM BANJIR KILAT

SHAH ALAM: Seorang wanita mengalami detik cemas apabila kenderaan yang dipandunya terperangkap dalam kejadian banjir kilat berhampiran Klang Sentral, Jalan Meru dekat sini, awal pagi tadi.

Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain berkata kejadian berlaku pada 5.44 pagi apabila wanita tempatan berusia 57 tahun itu melalui kawasan jalan raya yang berlaku limpahan air sebelum tersekat berikutan hujan lebat ketika itu.

Mohamadul Ehsan berkata ketika kejadian, mangsa sedang dalam perjalanan pulang ke rumah dan dipercayai terperangkap kira-kira lima minit sebelum kenderaannya ditenggalami air banjir.

“Pemandu wanita itu berjaya dikeluarkan dengan bantuan orang awam, sebelum pihak bomba sampai  dan tiada sebarang kecederaan dilaporkan,” katanya dalam kenyataan itu.

Menurutnya, kawasan tersebut yang sememangnya rendah telah berlaku limpahan air dari longkang berhampiran  dengan kedalaman kira-kira 1.3 meter, bagaimanapun air telah pun surut. — AlHijrah Online


SHAHIDAN, ZAHIDI, ISMAIL DIGUGURKAN KEAHLIAN UMNO – AHMAD MASLAN

KUALA LUMPUR: Empat ahli UMNO yang bertanding mewakili parti lain dan Bebas pada Pilihan Raya Umum ke-15 (PRU15) telah gugur keahlian mereka, kata Setiausaha Agung UMNO Datuk Seri Ahmad Maslan.

Mereka adalah Datuk Seri Shahidan Kassim yang bertanding di Parlimen Arau dan Datuk Seri Ismail Abd Muttalib bertanding di Parlimen Maran, dengan masing-masing mewakili Perikatan Nasional (PN) seperti diumumkan Suruhanjaya Pilihan Raya (SPR) pada hari penamaan calon, Sabtu lepas.

Dua lagi ahli yang bertanding atas tiket Bebas adalah Datuk Zahidi Zainul Abidin dan Datuk Azhar Ahmad, masing-masing bertanding di Parlimen Padang Besar dan Dewan Undangan Negeri (DUN) Kuala Perlis.

“Pengguguran keahlian keempat-empat mereka ini adalah selaras dengan Fasal 20.11 Perlembagaan UMNO dengan jelas menyebut ‘seseorang ahli yang menang bertanding dan meninggalkan parti atau bertanding sebagai calon Bebas atau parti lawan dalam pilihan raya Dewan Rakyat dan Dewan Undangan Negeri akan gugur keahlian dengan sendirinya’.

“Dengan pengguguran keahlian ini, jawatan mereka di peringkat UMNO Bahagian akan dipangku oleh Timbalan Ketua UMNO Bahagian yang berkenaan,” katanya dalam kenyataan hari ini.

Sebelum pengguguran itu, Shahidan merupakan Ketua UMNO Bahagian Arau manakala Zahidi adalah Ketua UMNO Bahagian Padang Besar.

Ahmad berkata bagi beberapa ahli lain termasuk mereka yang dilihat mengiringi keempat-empat calon berkenaan semasa proses penamaan calon yang boleh disifatkan sebagai menyokong calon parti lawan, kini dalam proses siasatan sebelum tindakan lanjut diambil.

Sebelum ini, beberapa nama besar pemimpin UMNO termasuk keempat-empat ahli tersebut tidak disenaraikan sebagai calon Barisan Nasional (BN) pada PRU15.

SPR menetapkan hari pengundian pada 19 Nov manakala pengundian awal pada 15 Nov ini.–AlHijrah Online


POLIS KESAN WANITA MENYUSUP MASUK KE KAWASAN PKPD

KUALA LUMPUR: Polis giat mengesan seorang suspek perempuan yang bertindak menyusup masuk ke kawasan Perintah Kawalan Pergerakan Diperketatkan (PKPD) melalui pagar berduri yang diletakkan di sekeliling blok.

Kejadian berlaku di PPR Taman Bukit Angkasa, Pantai Dalam Kuala Lumpur sekitar jam 6.15 petang semalam.

Video berdurasi 30 saat yang merakam tindakan suspek ini tular di media sosial dan satu laporan polis telah dibuat oleh seorang pegawai kanan yang ditugaskan menjaga kawasan PKPD berkenaan.

Suspek yang disyaki menetap di Puchong dipercayai masuk ke dalam kawasan PKPD untuk menziarahi neneknya.

Kes disiasat di bawah Seksyen 269 Kanun Keseksaan iaitu perbuatan cuai yang mungkin merebakkan jangkitan apa-apa penyakit yang berbahaya kepada nyawa.

Sabit kesalahan boleh dikenakan hukuman penjara enam bulan atau denda atau kedua-duanya sekali.

Sementara itu, orang awam dinasihatkan untuk tidak membuat sebarang spekulasi berkaitan video tular ini kerana bimbang mewujudkan kegusaran orang awam dan hendaklah mematuhi semua peraturan yang telah ditetapkan oleh kerajaan. — AlHijrah Online


PENGANJUR PORT FEST 2033 MOHON MAAF BERHUBUNG INSIDEN TARIAN EKSTREM

IPOH: Tindakan segelintir penonton yang melakukan aksi ‘tarian ekstrem’ semasa konsert Port Fest 2023 di Dataran Ipoh di sini anjuran People Of Remarkable Talents (PORT) minggu lalu berada di luar kawalan pihak penganjur.

Pengurus Besar PORT Nur Hanim Mohamed Khairuddin berkata sehubungan itu pihaknya memohon maaf kepada semua pihak berhubung insiden itu seperti yang tular di media sosial dan menerima kritikan daripada warganet.

“Pihak penganjur dengan ini memohon maaf sekiranya adegan tarian yang sedang diviralkan tersebut telah menyentuh sensitiviti sebahagian masyarakat.

“Kaedah untuk penganjuran konsert seterusnya sedang dikaji agar peristiwa sebegini dapat dielakkan pada masa hadapan,” katanya dalam kenyataan hari ini.

Nur Hanim berkata aksi “tarian ekstrem” itu berlaku semasa sebuah kumpulan iaitu ‘UBS Band’ mengadakan persembahan.

Terdahulu, tular rakaman video berdurasi satu minit dan enam saat memaparkan aksi tarian oleh sekumpulan penonton remaja lelaki dan perempuan yang dilihat kurang sopan.

Sementara itu, Nur Hanim berkata PORT Fest 2023 yang berlangsung dua hari pada hujung minggu lalu merupakan sebuah festival untuk mengetengahkan pelbagai sisi seni kreatif dan budaya.

Beliau berkata tujuan utama penganjurannya adalah untuk memberi pendedahan serta peluang perniagaan kepada lebih daripada 300 orang penggiat seni di sekitar Perak.

“Program PORT Fest 2023 berjaya menarik sekitar 20,000 pengunjung dan menjana manfaat kewangan sebanyak kira-kira RM450,000 menerusi jualan makanan, minuman dan produk seni kreatif, acara persembahan, pameran dan pertandingan, dan juga penyewaan penginapan,” katanya.–AlHijrah Online


DATUK BANDAR BERAGAMA ISLAM DILARANG MASUK KE MAJLIS AIDILFITRI RUMAH PUTIH

WASHINGTON: Seorang datuk bandar beragama Islam didakwa dihalang daripada menyertai sambutan Aidilfitri Rumah Putih yang turut dihadiri Presiden Joe Biden, pada Isnin, lapor Agensi Anadolu.

Dalam satu kenyataan, Majlis Perhubungan Amerika-Islam di New Jersey (CAIR-NJ) menyelar tindakan perkhidmatan United States Secret Service terhadap Datuk Bandar Mohamed T. Khairullah yang telah lama berkhidmat di New Jersey.

Menurut CAIR-NJ, Rumah Putih hanya memaklumkan beliau tidak dibenarkan masuk sejurus sebelum majlis bermula.

Pengarah Eksekutif CAIR-NJ Selaedin Maksut dalam satu kenyataan berkata tindakan itu disifatkan sebagai satu penghinaan dan tidak boleh diterima.

“Kami meminta Rumah Putih supaya mengetepikan keputusan itu dan menjemput semua Datuk Bandar, membatalkan senarai pantau dan mengemukakan permohonan maaf kepada Datuk Bandar,” kata Maksut.

Jurucakap perkhidmatan itu, Anthony Guglielmi dalam satu kenyataan mengesahkan bahawa Khairullah tidak dibenarkan masuk ke Rumah Putih untuk turut sama menghadiri majlis berkenaan.–AlHijrah Online


DUN KEDAH LULUS PINDAAN UNDANG-UNDANG TUBUH KERAJAAN NEGERI BERKAITAN LARANGAN LOMPAT PARTI

ALOR SETAR: Dewan Undangan Negeri (DUN) Kedah hari ini meluluskan pindaan undang-undang Tubuh Kerajaan Negeri Kedah berkaitan melarang Ahli DUN (ADUN) melompat parti.

Enakmen Undang-Undang Tubuh Kerajaan Negeri Kedah (Pindaan) 2023 itu dibentangkan Menteri Besar Datuk Seri Muhammad Sanusi Md Nor.

Setelah Speaker DUN Kedah Datuk Juhari Bulat membuka ruang untuk pindaan itu dibahaskan, lima ADUN mengambil bahagian yang terdiri daripada Datuk Zamri Yusuf (PH-Suka Menanti), Datuk Seri Mukhriz Mahathir (PEJUANG-Jitra), Mohd Azam Abd Samat (PAS-Sungai Limau), Datuk Norsabrina Mohd Noor (BN-Bandar Baharu) dan Datuk Amiruddin Hamzah (PEJUANG-Anak Bukit).

Dalam perbahasannya, Norsabrina berkata kesetiaan merupakan nilai yang tinggi dan penting untuk dipertahankan dalam usaha memastikan kestabilan negeri sekali gus enakmen antilompat parti itu amat diperlukan.

“Bila parti buat keputusan untuk beralih sokongan daripada segi gabungan, kami akur. Kita akan pastikan mandat rakyat tidak dicabuli demi kepentingan diri kita sendiri,” katanya.

Sementara itu, Zamri yang juga Ketua Pembangkang DUN Kedah pula berkata enakmen antilompat parti itu nanti akan meyakinkan pengundi terhadap sistem politik negara.

“Pindaan ini mencipta sejarah dan secara langsungnya dapat menangani gejala rasuah yang menjadi punca kepada beberapa perkara berkaitan keyakinan pengundi,” katanya.

Persidangan DUN Kedah kemudian ditangguhkan ke satu tarikh yang akan ditentukan kelak.–AlHijrah Online


KES BAHARU COVID-19 MINGGUAN MENINGKAT 21.5 PERATUS

KUALA LUMPUR: Sebanyak 14,525 kes baharu COVID-19 direkodkan pada Minggu Epidemiologi ke-42 (ME 42/2022) iaitu dari 16 hingga 22 Okt, meningkat 21.5 peratus berbanding 11,957 kes dicatatkan minggu sebelumnya (ME 41), kata Ketua Pengarah Kesihatan Tan Sri Dr Noor Hisham Abdullah.

“Bilangan kes tempatan COVID-19 meningkat sebanyak 21.6 peratus iaitu 14,493 kes berbanding 11,916 kes (bagi minggu sebelumnya),” katanya dalam kenyataan hari ini.

Dr Noor Hisham berkata bilangan kes import pada ME 42 pula turun sebanyak 22 peratus dengan 32 kes dicatatkan berbanding 41 kes pada ME 41.

Bilangan kes kematian pada ME 42 naik sebanyak 70.6 peratus daripada 17 kes kepada 29 kes, manakala bilangan kes sembuh berkurangan 0.9 peratus kepada 11,078 kes berbanding 11,180 kes pada ME 41.

Dr Noor Hisham berkata purata kes aktif setiap hari bagi ME 42 ialah 24,867, iaitu turun sebanyak 9.4 peratus berbanding minggu sebelumnya.-AlHijrah Online


MAIS PANTAU KETAT 14 AJARAN SESAT AKTIF DI SELANGOR

SHAH ALAM: Majlis Agama Islam Selangor (MAIS) bersama Jabatan Agama Islam Selangor (JAIS) sentiasa memantau ketat 14 ajaran sesat yang dikenal pasti masih aktif di negeri ini.

Pengerusi MAIS Tan Sri Abdul Aziz Mohd Yusof berkata antaranya adalah ajaran Millah Abraham@ Ibrahim, Al-Arqam@Rufaqa’, Qadiani@Ahmadiah dan fahaman Syiah.

Beliau berkata orang ramai yang curiga atau keliru mengenai sesuatu ajaran, perlu segera merujuk kepada MAIS dan mereka juga boleh menghubungi Bahagian Penguatkuasaan JAIS untuk tindakan lanjut.

“Selain itu, saya nasihatkan kepada sesiapa yang mengetahui atau mendapat makluman mengenai ajaran-ajaran ini dan (ia) dibuat secara rahsia sulit serta… dilaksanakan di tempat yang sukar untuk dihubungi, kebiasaannya ia adalah ajaran sesat,” katanya.

Beliau berkata demikian selepas merasmikan Persidangan Pertubuhan Islam Bukan Kerajaan (PIBK) 2022 di Auditorium Masjid Sultan Salahuddin Abdul Aziz Shah di sini, hari ini.

Abdul Aziz berkata orang ramai juga boleh merujuk kepada 97 PIBK yang berdaftar di bawah MAIS jika mempunyai kesangsian tentang mana-mana ajaran.

Semalam, media melaporkan kumpulan ajaran sesat Millah Abraham yang dikesan kewujudannya beberapa tahun lepas dipercayai kembali aktif, susulan beberapa pengikut termasuk seorang selebriti lelaki mendedahkan pernah terjebak dengan kumpulan berkenaan.–AlHijrah Online


ARAB SAUDI UMUM HARI PERTAMA RAMADAN ESOK

RIYADH: Arab Saudi semalam memutuskan hari pertama bulan Ramadan jatuh pada hari esok atau Khamis, 23 Mac 2023.

Mahkamah Agung Arab Saudi memutuskan bahawa menurut kalendar Islam, bulan Syaaban berakhir hari ini, maka ketibaan bulan Ramadan, yang turut menandakan bermulanya ibadah puasa, akan bermula pada hari berikutnya.

Menurut Agensi Berita Saudi, pihak berkuasa negara itu mengarahkan penduduk supaya melihat anak bulan semalam bagi menandakan permulaan Ramadan, bagaimanapun ia tidak kelihatan.

Sementara itu, negara jirannya, Qatar, turut mengumumkan bahawa hari pertama Ramadan bermula esok, sama seperti di wilayah Palestin.

Pihak berkuasa agama di Jordan, Algeria dan Maghribi pula berkata keputusan akan dibuat hari ini sama ada Ramadan akan bermula esok atau hari berikutnya.–AlHijrah Online


IKUT AJARAN ISLAM, JANGAN BERPECAH DISEBABKAN FAHAMAN POLITIK

PUTRAJAYA: Perbezaan fahaman politik tidak wajar menjadi punca umat Islam di negara ini berpecah-belah.

Menteri Agama, Datuk Dr Mohd Na’im Mokhtar berkata, umat Islam yang beriman kepada Allah SWT dan Al-Quran akan memilih penyatuan berbanding perpecahan yang merugikan.

“Kalau kita orang Islam yang beriman kepada Allah SWT dan Al-Quran itu menjadi pegangan kita, maka sudah tentu jelas dalam Al-Quran supaya kita jangan berpecah –belah.

“Orang Islam yang beriman kena berpegang untuk bersatu memastikan Islam dimartabatkan,” katanya.

Beliau berkata demikian ketika diminta mengulas kenyataan-kenyataan berkaitan politik yang dibimbangi boleh menjejaskan kehormonian negara.

Mohd Na’im sebelum itu hadir merasmikan Program Jualan Rakyat Penjawat Awam anjuran Yayasan Dakwah Islamiah Malaysia (YADIM) di Putrajaya.

Jualan pada harga rendah itu katanya sebahagian daripada usaha agensi dibawahnya untuk terus mengajurkan program yang memberi manfaat kepada orang ramai. – AlHijrah Online


AGONG LETAK JAWATAN

KUALA LUMPUR – Sultan Kelantan, Sultan Muhammad V meletakkan jawatan sebagai Yang di-Pertuan Agong ke-15.

Perkara itu diumumkan Datuk Pengelola Bijaya Diraja, Datuk Wan Ahmad Dahlan Ab Aziz melalui kenyataan media Istana Negara.

“Bagi menjunjung titah KDYMM Seri Paduka Baginda Yang di-Pertuan Agong XV Sultan Muhammad V, dengan ini lstana Negara memaklumkan bahawa KDYMM Seri Paduka Baginda Tuanku meletak jawatan sebagai Yang di-Pertuan Agong XV berkuatkuasa 6 Januari 2019 (Ahad) bersamaan 29 Rabiulakhir 1440H selaras dengan Perkara 32(3) Perlembagaan Persekutuan.

“Baginda telah memaklumkan perkara ini secara rasmi kepada Duli-duli Yang Maha Mulia Raja-raja melalui warkah yang telah diutuskan kepada Setiausaha Majlis Raja-raja,” kata kenyataan itu.

Dalam kenyataan itu lagi, baginda sepanjang menjalankan tugas sebagai Yang di-Pertuan Agong telah berusaha untuk memenuhi tanggungjawab dan amanah selaku Ketua Negara.

“Baginda berperanan sebagai tunggak kestabilan, sumber keadilan, teras perpaduan dan payung penyatuan di kalangan rakyat.

“Baginda menzahirkan ucapan terima kasih kepada Duli-duli Yang Maha Mulia Raja-raja yang telah memilih baginda sebagai Yang di-Pertuan Agong ke-15 bermula 13 Disember 2016,” katanya.

Tambah beliau, Sultan Muhammad juga menzahirkan setinggi-tinggi penghargaan kepada Perdana Menteri, Tun Dr Mahathir Mohamad dan kerajaan yang telah beri kerjasama dalam mentadbir negara.

“Selaku pemerintah tertinggi Angkatan Tentera Malaysia (ATM), baginda amat berbangga dengan pengorbanan serta taat setia yang telah dicurahkan kepada baginda dan negara selama ini.

“Kepada rakyat Malaysia, baginda bertitah supaya rakyat terus bersatu mengekalkan perpaduan, bertolak ansur dan bersepakat dalam memikul tanggungjawab terhadap negara yang berdaulat ini supaya Malaysia terus berada dalam keadaan aman dan harmoni,” katanya.

Sementara itu, Wan Ahmad Dahlan turut memaklumkan Sultan Muhammad bersedia berangkat pulang ke Kelantan untuk bersama-sama kerajaan negeri dan rakyat Kelantan bagi menjaga dan menbangunkan negeri tersebut demi kesejahteraan rakyat.


KAWASAN BUMBUNG PROJEK FASA TIGA MASJIDIL HARAM DIBUKA

RIYADH: Kawasan bumbung yang termasuk dalam projek perluasan Masjidil Haram Fasa Tiga termasuk semua perkhidmatannya akan dibuka kepada jemaah tidak lama lagi.

Presiden Ketua Umum Hal Ehwal Dua Masjid Suci Sheikh Abdul Rahman al-Sudais berkata, arahan diraja telah diterima bagi persiapan pembukaan kawasan berkenaan.

Tambahnya pembukaan itu bagi membolehkan jemaah di Masjidil Haram melaksanakan ibadah mereka dengan mudah dan selesa.

Laporan penuh dalam Berita AlHijrah 3 April 2023.–AlHijrah


SEKOLAH DIBUKA SEMULA 24 JUN INI

KUALA LUMPUR: Semua sekolah di seluruh negara akan dibuka semula mulai 24 Jun ini, kata Menteri Kanan (Pendidikan) Dr Mohd Radzi Md Jidin.

Namun pembukaan sekolah itu hanya melibatkan pelajar yang akan menduduki peperiksaan awam dan antarabangsa yang setara pada tahun ini.

Ikuti laporan Berita AlHijrah siaran 10 Jun 2020. — AlHijrah Online


PEMBUKAAN SEMPADAN BERSYARAT UNTUK SINGAPURA DAN BRUNEI

KUALA LUMPUR: Kerajaan bersetuju membuka pintu sempadan negara bagi kemasukan rakyat Singapura dan Brunei, tertakluk kepada syarat-syarat yang ditetapkan.

Menteri Kanan (Keselamatan), Datuk Seri Ismail Sabri Yaakob berkata, kebenaran masuk rakyat kedua-dua negara itu hanya akan diberikan sekirannya negara terbabit bersetuju untuk turut membenarkan rakyat Malaysia masuk ke Singapura dan Brunei.

“Kita dalam mesyuarat pada dasarnya bersetuju untuk membenarkan rakyat Singapura yang tinggal di Singapura atau rakyat Brunei yang tingggal di Brunei untuk masuk ke negara kita, tanpa perlu memohon daripada Jabatan Imigresen dan tidak perlu menjalani saringan Covid-19 dan kuarantin di rumah.

“Bagaimanapun kita memerlukan kelonggaran yang sama untuk rakyat kita ke Singapura dan Brunei. Kelonggaran yang diberikan perlu ada timbal balas iaitu kedua-dua negara perlu beri kebenaran kepada rakyat kita untuk ke negara mereka tanpa sekatan seperti yang kita lakukan,” katanya dalam sidang media Perintah Kawalan Pergerakan Pemulihan (PKPP).

Ismail Sabri berkata rundingan ketika ini sedang dilakukan Wisma Putra dengan kementerian luar negara terbabit dan pintu sempadan hanya akan dibuka sekiranya persetujuan dicapai.

Sejak 18 Mac lalu, Malaysia menutup pintu sempadannya daripada kemasukan warga asing bagi mengekang penularan wabak Covid-19. – AlHijrah Online/ Zaim Zamani.


LELAKI MATI DITEMBAK MILIKI 12 REKOD JENAYAH

KLANG: Seorang lelaki yang memiliki 12 rekod jenayah lampau maut ditembak di kawasan rumah kedai dua tingkat di Jalan Hamzah Alang, Persiaran Hamzah Alang, dekat sini, semalam.

Ketua Polis Daerah Klang Utara ACP S.Vijaya Rao berkata, bertindak atas maklumat, pasukan dari Ibu Pejabat Polis Daerah (IPD) Klang Utara bergerak ke lokasi kejadian pada 10.35 malam.

Beliau berkata siasatan awal mendapati saksi awam telah terdengar bunyi beberapa das tembakan dan berlaku kemalangan (jalan raya) kecil di sekitar lokasi kejadian.

“Mangsa yang berusia 36 tahun itu mempunyai 12 rekod jenayah lampau berkaitan dadah dan jenayah kekerasan.

“Polis juga masih lagi mengesan beberapa saksi bebas di tempat kejadian, selain mengesan bukti dan kamera litar tertutup di situ bagi mengesan suspek terlibat,” katanya dalam kenyataan hari ini.

Katanya, kes disiasat mengikut Seksyen 302 Kanun Keseksaan.

Vijaya Rao meminta orang ramai yang mempunyai maklumat lanjut mengenai insiden itu agar menyalurkannya kepada IPD Klang Utara atau balai polis berdekatan.–AlHijrah Online


WUJUD NAUNGAN POLITIK JUDI DALAM TALIAN – SAIFUDDIN NASUTION

KUALA LUMPUR: Kementerian Dalam Negeri (KDN) hari ini mendedahkan kepada Dewan Rakyat bahawa wujud elemen naungan politik kegiatan perjudian dalam talian di negara ini.

Menterinya Datuk Seri Saifuddin Nasution Ismail berkata elemen berkenaan menjadi kekangan terbesar kepada KDN dan Polis Diraja Malaysia (PRDM)  serta kerajaan secara keseluruhannya dalam usaha membanteras kegiatan itu.

“Untuk mengatakan Malaysia ini bebas naungan politik judi dalam talian, orang akan ketawakannya…jadi ya, memang wujud elemen naungan politik kepada pemain ini (judi dalam talian).

“Dari situ wujudnya pengaruh dan perlindungan, dari situ juga datangnya rasuah dan sogokan, …tipis kehendak politik untuk mengadakan dan memperbaharui tekad untuk memerangi perkara ini habis-habisan, jadi pusingannya adalah pemain dinaungi dan dia membalas tuan politik yang melindunginya agar tindakan tidak diambil.

“… polis faham sungguh-sungguh dengan pola ini,” katanya pada sesi Waktu Pertanyaan-Pertanyaan Menteri, di Dewan Rakyat bagi menjawab soalan tambahan Datuk Ramanan Ramakrishnan (PH-Sungai Buloh) sama ada wujud naungan politik dalam kegiatan perjudian dalam talian menyebabkan pihak berkuasa sukar untuk membanteras jenayah itu.

Saifuddin Nasution berkata hal itu memerlukan perhatian berat dan KDN akan menyemak sama ada terdapat kelulusan lesen-lesen (perjudian) baharu dan wujud atau tidak naungan ini membabitkan orang politik tertentu.

Pada masa yang sama, beliau berkata KDN juga sedang meneliti dan akan mempercepatkan proses untuk meminda Akta Rumah Judi Terbuka 1953 dan Akta Pertaruhan 1953.

Beliau berkata terdapat usaha meminda akta itu pada 2019 namun prosesnya agak perlahan, justeru KDN akan berbincang dengan Perdana Menteri agar pindaan dapat dibuat segera.

“Tahun 1953 ketika itu judi hanya laga ayam, kini dah 2023, judi secara dalam talian. Akta yang kita guna masih sama…kalau polis ambil tindakan dan mereka (penjudi) cabar di mahkamah…judi dalam talian tak termasuk dalam kedua-dua akta ini, mereka akan menang,” katanya.

Menurutnya, antara usaha lain membanteras kegiatan itu termasuk menyekat laman web judi yang menyaksikan sebanyak 2,119 laman web judi telah disekat bagi tempoh 2021 hingga Mei lepas.

“Dalam aplikasi Telegram juga banyak judi dalam talian, kalau kerajaan sekat aplikasi ini kita dikatakan tidak mesra perniagaan dan ini menjadi ancaman baharu.

“Saya beri jaminan tekad politik baharu kerajaan ini ialah pindaan kepada akta lama ini dibuat segera dan memperkasakan keupayaan PDRM dalam membanteras masalah ini,” katanya menjawab soalan asal Ramanan mengenai langkah KDN menangani kegiatan judi dalam talian. — AlHijrah Online


TIMUR LAUT SYRIA TENANG: PBB

NEW YORK: Kebanyakan kawasan di timur laut Syria berada dalam keadaan tenang meskipun pertempuran masih berterusan di beberapa tempat, selepas Turki mengumumkan menghentikan sementara operasi antikeganasan, lapor agensi berita Xinhua.

Jurucakap Setiausaha Agung Pertubuhan Bangsa-Bangsa Bersatu (PBB), Stephane Dujarric berkata pada Jumaat kebanyakan kawasan tenang, kecuali di Ras al-Ain.

Operasi ketenteraan Turki di Syria baru-baru ini menyebabkan ramai orang awam melarikan diri. Dianggarkan 16,250 orang berpindah dari utara Aleppo menuju Manbij.

Beliau berkata pertubuhan kemanusiaan dunia yang bertugas di zon konflik telah membantu lebih 60,000 orang dalam tempoh 48 jam, bantuan berupa kelengkapan musim sejuk dan stok makanan serta ubat-ubatan telah disalurkan.

Mengenai operasi tentera yang dihentikan sementara, Dujarric berkata Ketua PBB berpegang teguh kepada resolusi Majlis Keselamatan yang mahu proses politik bagi menamatkan konflik di Syria.

“Beliau (Antonio Guterres) melakukan segala yang mampu untuk memastikan proses politik tetap berada di landasan.”

“Ingatlah PBB tidak mempunyai kuasa untuk mengangkat senjata. Bukan kami yang melakukan pertempuran, kami telah berulang kali meminta pertempuran dihentikan.”

Turki dan Amerika Syarikat pada Khamis sepakat untuk menghentikan sementara operasi antikeganasan selama 120 jam di sepanjang sempadan di utara Syria dengan Turki.

Pada 9 Okt, tentera Turki menuju ke Syria untuk mewujudkan zon selamat sepanjang 30 kilometer sebagai perlindungan daripada kemungkinan diserang militia Kurdish.

Sekian lama Turki memerangi militia Kurdish yang semakin melebarkan sayap dengan menyusup ke beberapa bahagian di Iraq, Syria dan Turki, dalam usaha mereka membentuk negara sendiri yang bebas. — BERNAMA


4,000 GURU TAKMIR DIBAYAR ELAUN PENUH KETIKA PERINTAH KAWALAN PERGERAKAN

KUALA LUMPUR: Seramai 4,000 guru takmir masjid lantikan Jabatan Kemajuan Islam Malaysia (JAKIM) di seluruh negara yang tidak dapat melaksanakan tugas ekoran Perintah Kawalan Pergerakan sehingga 31 Mac depan akan tetap dibayar elaun penuh.

Timbalan Ketua Pengarah (Dasar) JAKIM, Hakimah Mohd Yusoff berkata  Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri bersetuju pembayaran elaun penuh RM800 kepada guru takmir walaupun sesi pembelajaran tidak dapat diadakan sepanjang tempoh perintah kawalan pergerakan bagi mengekang penularan COVID19.

“Ini merupakan sebahagian inisiatif #musaadahcovid19 yang diperkenalkan Menteri di Jabatan Perdana Menteri (Hal Ehwal Agama) bagi meringankan beban pihak terjejas dengan wabak COVID-19,” katanya dalam kenyataan di sini hari ini.

Perdana Menteri, Tan Sri Muhyiddin Yassin pada 18 Mac lalu mengisytiharkan Perintah Kawalan Pergerakan dikuatkuasakan di Malaysia bagi membendung penularan wabak COVID-19 yang setakat ini mengorbankan dua individu dan menjangkiti 900 orang di negara ini.

Perintah kawalan itu antara lain menyaksikan sekolah, universiti dan institusi pendidikan ditutup, sekaligus menjejaskan kelompok terbabit termasuk guru takmir di masjid-masjid di seluruh negara. — AlHijrah Online/ Syed Azwan Syed Ali


PENGURUS BESAR SYARIKAT CEDERA PARAH DITEMBAK

KUALA LUMPUR, 29 Jun – Seorang pengurus besar syarikat swasta cedera parah ditembak individu yang menaiki motosikal ketika memandu kereta di Lebuhraya Utara Selatan dekat Desa Petaling awal pagi tadi.

Ketua Polis Kuala Lumpur Datuk Amar Singh Ishar Singh berkata mangsa lelaki berusia 40 tahun itu terkena lima das tembakan daripada enam das tembakan yang dilepaskan oleh suspek dalam kejadian 8.40 pagi itu.

“Pada mulanya suspek yang bermotosikal itu melepaskan empat das tembakan dari kanan kereta mangsa, kemudian suspek beralih ke kiri kereta dan melepaskan dua lagi tembakan.

“Ketika ditembak, mangsa sedang memandu kereta dari arah Seremban menghala ke ibu negara untuk pergi ke pejabatnya,” katanya kepada pemberita di lokasi kejadian hari ini. Amar Singh berkata mangsa terkena dua das tembakan di tangan kanan, dua das tembakan di leher kanan dan satu das tembakan lagi terkena pada dada mangsa.

Beliau berkata mangsa cedera parah dan dihantar ke Hospital Universiti Kebangsaan Malaysia untuk rawatan lanjut. Katanya polis percaya dua suspek terlibat dalam kejadian ini.

Menurutnya mangsa pernah membuat laporan polis menerima ugutan bunuh. Katanya pemeriksaan polis di lokasi kejadian turut menemukan lima kelongsong peluru yang ditinggalkan suspek.

Motif kejadian masih dalam siasatan dan kes disiasat di bawah Seksyen 307 Kanun Keseksaan kerana cubaan membunuh.

BERNAMA


Bouteflika dijangka letak jawatan bulan ini

ALGERIA, 2 April – Presiden Algeria Abdelaziz Bouteflika
dilapor akan meletak jawatan sebelum mandat beliau tamat akhir bulan ini.

Menurut kenyataan pejabat Bouteflika, presiden berkenaan akan
melepaskan jawatan sebelum 28 April ini bagi melaksanakan beberapa langkah memastikan
institusi negara terus berfungsi ketika proses peralihan kuasa berjalan.

Sebelum ini, pemimpin berusia 82 tahun yang jarang kelihatan
di khalayak umum sejak mengalami strok pada tahun 2013 itu, berdepan protes
rakyat ekoran keputusan untuk terus memegang jawatan presiden.

AFP melaporkan berita yang dipetik Sinar Harian menyebutkan keputusan
Bouteflika menarik diri daripada persaingan dan menangguhkan tarikh pilihan
raya dilihat gagal meredakan kemarahan rakyat yang terus mengadakan protes
besar-besaran seluruh negara.

Menurut Ketua Kakitangan Pasukan Tentera Jeneral Ahmed Gaid
Salah, Presiden Bouteflika seharusnya meletak jawatan atau diisytihar tidak
layak daripada segi kesihatan untuk mengendalikan negara.

Sementara itu, mengikut perlembagaan Algeria, sebaik menerima
peletakan jawatan presiden, speaker Dewan Negara, Abdelkader Bensalah akan
memangku jawatan tersebut selama 90 hari, dan pilihan raya umum harus dijalankan
dalam tempoh terbabit.


PM SERU TINGKAT USAHA NAIK TARAF, INDAHKAN MEDAN SELERA, GERAI

KUALA LUMPUR: Perdana Menteri Datuk Seri Anwar Ibrahim menyeru semua kerajaan negeri supaya mempunyai dasar dan perancangan jelas dalam usaha menaik taraf dan mengindahkan gerai dan warung seluruh negara.

Katanya beliau telah berbincang dengan Kementerian Pembangunan Kerajaan Tempatan (KPKT), Menteri Besar dan Ketua Menteri, agar pihak berwajib berkenaan mempunyai dasar yang sama dalam membangun kemudahan medan selera, gerai atau warung yang menyumbang kepada pendapatan rakyat terbanyak.

“Saya telah bincang dan jelaskan mengenai hasrat kerajaan kepada Menteri Besar, Ketua Menteri berkaitan usaha membangun kemudahan rakyat terbanyak ini, asasnya adalah untuk mengangkat martabat serta memberi penghormatan ihsan kepada golongan berpendapatan rendah.

“Saya harap dalam beberapa bulan ini kita dapat lihat kerajaan negeri dan juga majlis perbandaran berkaitan keluar dengan rencana sendiri mengenai usaha membangun kemudahan ini di seluruh negara,” katanya ketika berucap merasmikan medan selera D’Anjung Selera MADANI di Bandar Tun Razak dekat sini hari ini.

Hadir sama isterinya Datuk Seri Dr Wan Azizah Wan Ismail yang juga Ahli Parlimen Bandar Tun Razak.

Anwar berkata dasar dan perancangan yang jelas amat penting dalam usaha menukar wajah suram medan selera, gerai dan warung secara menyeluruh di seluruh negara, seiring usaha yang sedang digiatkan Jabatan Wilayah Persekutuan dan Dewan Bandaraya Kuala Lumpur (DBKL) dalam menaik taraf serta mengindahkan gerai penjaja di sekitar kawasan ibu negara.

Perdana Menteri berkata pendekatan yang memberi tumpuan kepada penyediaan kemudahan bagi golongan berpendapatan rendah adalah bukti perbezaan sikap Kerajaan Perpaduan berbanding kerajaan sebelum ini yang lebih mengutamakan pembangunan projek mega yang pastinya tidak dapat dirasai sepenuhnya oleh rakyat terbanyak ini.

“Kita harus ucap terima kasih atas apa jua kebaikan yang dibuat kerajaan terdahulu, tetapi sebagaimana sering saya tegaskan, Kerajaan Perpaduan ini lebih utamakan keprihatinan kepada kelompok rakyat terbanyak.. ini beza kita dengan kerajaan sebelum ini.

“Sikap prihatin kepada kelompok terbanyak ini perlu menjadi tanggungjawab setiap daripada kita, sama ada di dalam kerajaan, penjawat awam atau ahli Parlimen, agar MADANI tidak sekadar menjadi slogan kosong semata-mata,” katanya.

Sementara itu Anwar berkata beliau berpuas hati dengan program yang dilaksanakan DBKL dalam mengindahkan gerai penjaja di sekitar kawasan ibu negara.

Menjadikan pembangunan semula medan selera D’Anjung Selera MADANI sebagai contoh, Perdana Menteri berkata langkah menaik taraf pusat yang mempunyai 24 unit gerai dilengkapi kemudahan asas yang selesa, kondusif dan bersih itu adalah bertepatan dengan matlamat yang digariskan beliau dalam menukar wajah Kuala Lumpur sejak mengetuai kerajaan pada November tahun lepas.

“Masa kita ambil alih kerajaan dulu, saya beritahu Datuk Bandar Kuala Lumpur bahawa saya mahu aspek kebersihan menjadi perkara utama yang perlu diberi perhatian dalam cadangan pengindahan medan selera, gerai, pusat penjaja yang menjadi tempat mencari rezeki rakyat terbanyak.

“Setakat ini saya berpuas hati dengan pembangunan Kuala Lumpur, dan saya mahu dalam tempoh kurang tiga tahun ini, puluhan projek seperti ini (D’Anjung Selera MADANI) dapat dilaksanakan bukan sahaja di ibu negara tetapi juga di seluruh negara,” katanya.

Di bawah Program Lestari Niaga @Kuala Lumpur,  D’Anjung Selera MADANI telah ditambah baik dengan pembinaan semula 24 gerai berkunci dan tiga unit kiosk, dilengkapi kemudahan surau, tandas, rumah sampah yang lebih kondusif serta 48 petak parkir kenderaan.

Sempena perasmian, Anwar turut mengumumkan kadar sewa premis perniagaan itu diturunkan kepada RM200 berbanding RM400 yang dikenakan sebelum ini. — AlHijrah Online


‘TENGKUK, KAKI DIA SEJUK’

TEMERLOH : Tengkuk dan kaki murid tahfiz mati dipercayai dipukul dikatakan sudah sejuk ketika dia ditemui semalam oleh warden asrama sebuah pusat tahfiz di Lancang di sini.

Warden terbabit, Siti Nor Asilah Samsuri, 39, berkata, Mohammad Aimin Nurul Amin, 7, yang dalam keadaan tidak bermaya dengan kesan lebam pada badan itu ditemui selepas menjenguk bilik mangsa.

“Saya jenguk ke bilik selepas tiga pelajar yang lain sudah pergi ke masjid berhampiran untuk menunaikan solat Zohor. Tengkuk dan kaki dia sejuk serta terbaring dalam keadaan tidak bermaya di bilik asrama ketika saya temuinya.

“Saya bersama suami bergegas membawanya ke klinik sebelum 10 minit kemudiannya dia disahkan meninggal dunia dan memang tak sedar ada kesan lembam di badannya,” katanya.

Siti Nor Asilah berkata, dia tidak pernah mendengar insiden pergaduhan membabitkan empat pelajarnya di pusat tahfiz terbabit.

“Selama ini mangsa seorang yang ceria dan tidak pernah mengadu dipukul. Dia balik bercuti di rumahnya selama empat hari sebelum balik semula ke asrama Ahad lalu,” katanya.

Terdahulu media melaporkan Ketua Jabatan Siasatan Jenayah Pahang, Datuk Othman Nanyan berkata, mangsa yang ditemui warden berkenaan kira-kira jam 1 tengah hari disahkan meninggal dunia selepas dibawa ke Klinik Kesihatan Lanchang semalam. — SINAR HARIAN


Berbohong bukannya menipu

GEMPITA alam siber, kecoh media massa. Bertubi-tubi rakyat digegarkan dengan berita sensasi akibat tindakan beberapa orang pemimpin politik.

Isu panas yang menyelubungi cuaca politik tanpa dirancang telah menimbulkan polimik yang berpanjangan.

Rakyat turut terjebak dengan isu ciptaan
orang-orang yang berfikiran implisit. Emosi dan minda penyokong telah dirobek-robek
dengan rakus agar mempercayai satu pihak dan membenci pesaingnya. Dalam sekelip
mata, bara yang baru menyala telah menjadi api yang marak.

Pelbagai pihak berasa mereka berhak untuk masuk
campur secara membabi buta dalam memberikan hujah dan alasan yang kadang kala separuh
masak.

Dalil dan nas akademik, agama dan profesional digunakan
secara menggila dan bersilih ganti bagi mempertahankan pembohongan dan
penipuan.

Malahan golongan profesional, akademik dan spiritual turut luntur integriti akibat ketaksuban membela kumpulan yang dianggap lebih utama dari menyatakan kebenaran.

Sama ada maklumat yang dikupas betul atau salah,
tepat atau tersasar, dan halal atau haram bukan lagi menjadi perhitungan waras.

Inilah budaya dunia siasah Malaysia yang sedang berkembang pesat mengatasi pembangunan ekonomi, pendidikan, dan akhlak.

Apabila manusia berbohong dengan alasan bahawa pembohongannya untuk menjaga kemaslahatan.

Apabila ada pemimpin terperangkap dengan janji
bulan dan bintang, ia dipertahankan dengan kewajaran-kewajaran yang merendahkan
daya intelek dan moral.

Dan, apabila sesetengah orang telah dihukum oleh rakyat kerana pelbagai skandal, namun ia tetap dibela, kononnya mahkamah belum membuat pengadilan. Mengapa sikap Congnitive Dissonance sangat menebal dalam kalangan manusia ‘bertamadun’?

Apakah dalam soal berbohong dan menipu mesti
mahkamah yang memutuskan kesahihannya? Adakah janji-janji manis yang ditanam di
tepi bibir bukan satu bentuk manipulasi dan eksploitasi? Apakah ada hujah agama
yang menghalalkan sikap putar belit?

Secara umum, perbuatan menipu dikaitkan dengan sikap atau tindakan
seseorang yang melanggar peraturan secara curang. Ia bertujuan untuk mendapatkan
keuntungan dengan menggunakan muslihat yang halus, licin dan menyesatkan.

Sementara berbohong pula adalah tindakan memberikan maklumat palsu
secara sengaja agar ia diyakini atau dipercayai untuk menutup kelemahan hujah
dan alasan yang diberi.

Dari sudut moral, seseorang yang menggunakan
fakta tidak betul dalam janjinya kerana mencari sokongan, bolehkah ia disimpulkan
tidak melakukan pembohongan atau penipuan?

Bagaimana pula dengan seseorang yang
memberikan fakta sahih dan tepat untuk mendapatkan sokongan, tetapi sebenarnya
ia tidak berniat untuk melaksanakan janjinya, apa pula status orang seperti
ini?

Apakah gelaran yang layak bagi orang yang
melunakkan hujahnya dengan pseudo-fakta agar ia dipercayai, tetapi ia tidak
bermaksud untuk melakukan kecurangan?

Sementara itu di luar skop politik, ramai
penceramah motivasi, orang-orang agama, ketua-ketua agensi, dan orang yang
berpengaruh tanpa usul periksa dan segan silu sering memberikan kenyataan yang
tidak tepat, betul dan sah dengan tujuan untuk merangsang seseorang secara
positif. Adakah mereka tidak dianggap menipu atau berbohong?

Aneh tetapi benar, kajian yang dilakukan di
Amerika Syarikat dan England mendapati bahawa secara purata rakyat di kedua-dua
buah negara ini berbohong atau menipu antara dua (2) hingga enam (6) kali dalam
sehari! Apakah kepincangan seperti ini tidak berlaku di Malaysia?

Amat menggerunkan apabila hampir 61 peratus
pelajar di institusi pengajian tinggi di Amerika Syarikat didapati menipu dalam
peperiksanaan dan tugasan.

Manakala hampir 85 peratus pemohon kerja
menipu atau berbohong mengenai pengalaman dan kepakaran yang mereka miliki.

Adakah penipuan dan pembohongan sudah menjadi
budaya masyarakat moden yang mengaku bertamadun?

Persoalan mudah tetapi sukar untuk mendapatkan
jawapan yang memuaskan kenapa seseorang berbohong atau menipu?

Ahli agama mengatakan orang seperti ini mempunyai
iman yang lemah. Manakala ahli psikologi berpendapat, emosi orang ini kurang stabil.

Sementara ahli sosiologi pula beranggapan ia
adalah kesan dari keinginan untuk mengatasi pihak lain? Hujah siapakah yang
betul dan boleh diyakini?

Selama seribu empat ratus tahun agama Islam
mendidik umatnya agar tidak berbohong dan menipu.

Banyak ayat Al-Quran dan hadis yang mengupas perkara
ini agar boleh dijadikan panduan. Namun, harapan umat Islam tersasar apabila
orang yang berpengaruh, berkuasa dan bijak pandai gagal mempamerkan pemikiran,
sikap dan tindakan yang jujur, bersih dan berwibawa.

Adakah ini bentuk umat Islam Malaysia yang perlu diketengahkan untuk dijadikan suri teladan kepada generasi pelapis?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


10 ADUN ANGKAT SUMPAH EXCO KEDAH

ALOR SETAR: Sepuluh Ahli Dewan Undangan Negeri (ADUN) Kedah mengangkat sumpah sebagai Ahli Majlis Mesyuarat Kerajaan Negeri (Exco) termasuk tujuh muka baharu hari ini.

Kesemua mereka mengangkat sumpah di hadapan Sultan Kedah Al-Aminul Karim Sultan Sallehuddin Sultan Badlishah di Balai Mengadap Besar, Istana Anak Bukit, di sini bermula pukul 10 pagi.

Majlis bermula dengan acara mengangkat sumpah dan menandatangani surat sumpah oleh kesemua Exco diikuti pengurniaan tauliah pelantikan oleh Sultan Sallehuddin.

ADUN Merbau Pulas Datuk Siti Ashah Ghazali mendahului senarai 10 ADUN mengangkat sumpah yang memegang jawatan Pengerusi Jawatankuasa Luar Bandar, Kemiskinan dan Pembangunan Insan, diikuti ADUN Sungai Limau Mohd Azam Abd Samat (Pengerusi Jawatankuasa Pendidikan, Agama dan Komunikasi dan Penerangan).

Majlis mengangkat sumpah diteruskan oleh ADUN Jitra Dr Haim Hilman Abdullah (Pengerusi Jawatankuasa Industri dan Pelaburan, Pengajian Tinggi dan Sains, Teknologi dan Inovasi), ADUN Bukit Kayu Hitam Datuk Halimaton Shaadiah Saad (Pengerusi Jawatankuasa Kebajikan, Wanita, Keluarga dan Masyarakat dan Perpaduan) dan ADUN Kuala Nerang Mohamad Yusoff Zakaria (Pengerusi Jawatankuasa Kerja Raya, Sumber Asli, Bekalan Air dan Sumber Air dan Alam Sekitar).

Turut mengangkat sumpah ialah ADUN Kuala Ketil Mansor Zakaria (Pengerusi Jawatankuasa Perumahan, Kerajaan Tempatan dan Kesihatan), ADUN Suka Menanti Dzowahir Ab Ghani (Pengerusi Jawatankuasa Pertanian, Perladangan dan Pengangkutan) dan ADUN Kubang Rotan Datuk Mohd Salleh Saidin (Pengerusi Jawatankuasa Pelancongan, Kebudayaan dan Keusahawanan).

Seterusnya, turut mengangkat sumpah ialah ADUN Alor Mengkudu Muhammad Radhi Mat Din (Pengerusi Jawatankuasa Kepenggunaan dan Kos Sara Hidup, Belia dan Sukan dan ADUN Kulim Wong Chia Zhen (Pengerusi Jawatankuasa Sumber Manusia, Masyarakat Cina, India dan Siam dan Badan Bukan Kerajaan).

Sementara itu, ADUN Jeneri Datuk Seri Muhammad Sanusi Md Nor yang telah mengangkat sumpah sebagai Menteri Besar Kedah pada 14 Ogos lalu memegang portfolio Perancang Negeri, Hal Ehwal Tanah, Hasil Bumi, Kewangan, Syarikat Berkaitan Kerajaan Negeri, Majlis Tindakan Ekonomi Negeri, Pelan Pembangunan Kedah 2035 dan Kerjasama Luar.

Pada Pilihan Raya Negeri (PRN), 12 Ogos lalu Perikatan Nasional (PN) berjaya membentuk Kerajaan Negeri Kedah selepas memenangi 33 daripada 36 kerusi Dewan Undangan Negeri, sementara tiga lagi kerusi dimenangi Pakatan Harapan (PH) iaitu Kota Darul Aman, Sidam dan Bakar Arang.

Turut hadir pada majlis angkat sumpah itu Setiausaha Kerajaan Negeri Kedah Datuk Seri Norizan Khazali.–AlHijrah Online


RUU KAWAL PRODUK TEMBAKAU BOLEH SELAMATKAN 2 JUTA NYAWA – KHAIRY

PUTRAJAYA: Sejumlah dua juta nyawa mampu diselamatkan daripada kematian serta keilatan disebabkan penyakit berkaitan aktiviti merokok dalam tempoh sehingga 2040 sekiranya Rang Undang-undang Kawalan Produk Tembakau dan Merokok 2022 berkuat kuasa.

Menteri Kesihatan Khairy Jamaluddin berkata rang undang-undang berkenaan amat penting bagi aspek kesihatan awam malah tidak banyak rang undang-undang di negara ini yang boleh menyelamatkan bilangan nyawa seramai itu.

“Sebab itu saya merayu Ahli-ahli Parlimen sama-sama (bersetuju) meluluskan rang undang-undang ini yang boleh selamatkan dua juta nyawa rakyat Malaysia daripada kematian pramatang yang disebabkan oleh (aktiviti) merokok ini.

“Selain daripada kematian pramatang, rang undang-undang ini akan dapat banyak membantu menurunkan kes-kes penyakit yang ada kaitan dengan merokok,” katanya pada temu bual khas dengan media mengenai Rang Undang-undang Kawalan Produk Tembakau dan Merokok 2022, di sini.

Katanya beliau dijadual membentangkan rang undang-undang itu bagi bacaan kali kedua di Dewan Rakyat pada Isnin ini (1 Ogos) dan berharap agar ia diluluskan selepas selesai sesi perbahasan, penggulungan serta pengundian terhadap rang undang-undang berkenaan pada Selasa (2 Ogos).

Rabu lepas, Khairy membentangkan rang undang-undang itu yang antara lain memperuntukkan larangan kepada Generasi Penamat (GEG) atau individu yang lahir pada 2007 dan seterusnya, merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Khairy berkata persetujuan untuk meluluskan rang undang-undang berkenaan amat penting supaya penjualan produk rokok terutamanya vape dapat dikawal selia di bawah akta tersendiri memandangkan tiada mekanisme perundangan untuk mengawal selia produk rokok alaf baharu itu, ketika ini.

“Sekarang ini, rokok dikawal oleh Akta Makanan 1983 dan nikotin pula dikawal selia Akta Racun 1952. Memang sekarang ini tiada undang-undang berkenaan tembakau yang khusus, hanya ada peraturan kawalan hasil tembakau yang ada di bawah Akta Makanan sahaja.

“Disebabkan itu rang undang-undang ini diperlukan kerana industri vape tidak terkawal dan ia berada di luar lingkungan undang-undang,” katanya menambah pemain industri terlibat juga memberi sokongan agar rang undang-undang itu dikuatkuasakan.

Ditanya mengenai hukuman ditetapkan dalam Rang Undang-undang Kawalan Produk Tembakau dan Merokok 2022, beliau berkata tiada rekod jenayah akan direkodkan kepada golongan GEG dan mereka hanya dikenakan hukuman denda jika disabit kesalahan.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Khairy juga yakin Kementerian Kesihatan (KKM) mampu merealisasikan GEG yang bebas daripada asap rokok termasuk mengurangkan jumlah aktiviti penyeludupan serta penjualan rokok secara haram sekiranya rang undang-undang itu dikuatkuasakan.

Katanya malah apabila budaya bebas merokok menjadi norma masyarakat dalam kalangan individu yang lahir pada 2007 dan seterusnya, secara logik permintaan terhadap produk rokok akan semakin mengecil dari semasa ke semasa sekali gus dapat mengurangkan aktiviti penyeludupan rokok di negara ini.

Beliau berkata bagaimanapun, KKM akan terus bekerjasama dengan kementerian lain serta agensi keselamatan berkaitan dalam membanteras aktiviti tersebut terutamanya dalam tempoh dua tahun peralihan kepada GEG. –AlHijrah Online